Kerajaan PH-BN pandai kawal harga daging babi, tapi tidak telur ayam

Armada Bersatu Malaysia hairan apakah formula digunakan oleh kerajaan PH-BN kerana dapat menyelesaikan masalah harga daging babi dengan pantas, sedangkan masih gagal mengetasi isu kekurangan dan harga telur ayam.

Ketua Armada Bersatu Wan Ahmad Fayhsal Wan Ahmad Kamal berkata rakyat ingin tahu bagaimana kerajaan gabungan PH-BN mengawal harga daging babi dalam tempoh singkat.

Menurutnya, Menteri Perdagangan Dalam Negeri dan Kos Sara Hidup, Datuk Seri Salahuddin Ayub memberitahu bertemu Timbalan Menteri Pertanian dan Keterjaminan Makanan, Chan Foong Hin berkaitan cadangan pengawalan harga daging babi yang akan dibawa ke mesyuarat Kabinet.

“Mereka membayangkan isu tersebut akan diselesaikan sebelum Tahun Baru Cina pada 22 Januari 2023. Ini tidak sampai sebulan daripada sekarang!

“Menurut data Jabatan Perangkaan Malaysia yang dikeluarkan pada 2021, Penggunaan per Kapita (PCC) dalam kalangan rakyat adalah lebih kurang sama antara daging babi (17.3) dengan telur ayam (20.8 ).

“Data Kadar Kebergantungan Import pada 2021, 7.1 peratus daripada penggunaan daging babi diimport daripada luar negara manakala negara langsung tidak mengimport telur ayam kerana kita pengeksport bersih telur ayam,” katanya dalam kenyataan hari ini.

Wan Ahmad Fayhsal yang juga Ahli Parlimen Machang berkata Menteri Ekonomi Rafizi Ramli bagaimanapun dalam pengumuman menerusi Twitternya membayangkan masalah ekonomi tidak dapat diselesaikan dalam tempoh satu bulan.

Katanya Menteri Pertanian dan Keterjaminan Makanan, Mohamad Sabu telah pun mengimport telur ayam dari India walhal negara tidak memerlukan import telur ayam.

“Sampai sekarang, isu harga telur ayam masih gagal diselesaikan.

“Rakyat ingin tahu bagaimana pihak kerajaan mengawal harga daging babi dalam tempoh begitu singkat sedangkan Kebergantungan Import daging babi lebih teruk daripada telur ayam?

“Jika pihak kerajaan mempunyai “Formula Istimewa” untuk menyelesaikan masalah daging babi dalam masa yang singkat, kenapa “Formula” itu tidak digunakan untuk mengawal harga telur ayam?,” katanya.


Mahkamah Indonesia tolak permohonan halalkan ganja perubatan

Mahkamah Perlembagaan Indonesia hari ini (20 Julai 2022) menolak semakan kehakiman terhadap undang-undang dadah negara itu yang akan membuka jalan untuk menghalalkan ganja bagi kegunaan perubatan, kata panel sembilan hakim.

Tiga ibu kepada kanak-kanak dengan cerebral palsy yang disokong oleh organisasi masyarakat sivil pada 2020 memfailkan semakan kehakiman terhadap undang-undang dadah negara yang ketat, dengan alasan penggunaan ganja perubatan untuk merawat penyakit.

Hakim berkata terdapat penyelidikan yang tidak mencukupi untuk mewajarkan keputusan yang memihak kepada plaintif, tetapi menggesa kerajaan untuk “segera” menjalankan penyelidikan mengenai penggunaan terapeutik narkotik.

“Mahkamah perlu menekankan bahawa kerajaan (harus) segera membuat susulan. Keputusan yang boleh digunakan untuk menentukan dasar, termasuk dalam kes ini kemungkinan mengubah undang-undang,” kata hakim Suhartoyo.

Plaintif berhujah bahawa tidak dibenarkan menggunakan narkotik atas sebab perubatan adalah pelanggaran perlembagaan hak rakyat untuk mendapatkan perkhidmatan kesihatan dan manfaat daripada pembangunan sains dan teknologi.

Negara Asia Tenggara itu mempunyai salah satu undang-undang antidadah yang paling ketat di dunia, dengan hukuman untuk memiliki atau mengedar dadah dalam kuantiti yang banyak termasuk penjara seumur hidup dan mati.

Tetapi isu itu baru-baru ini mendapat perhatian selepas seorang ibu, Santi Warastuti, yang anak perempuannya berusia 13 tahun menghidap cerebral palsy, menggesa agar ganja dihalalkan untuk penyelidikan perubatan.

Ibu berusia 43 tahun itu menjadi viral selepas dia memegang sepanduk di jalan raya yang sesak di Jakarta yang berbunyi: “Tolong, anak saya memerlukan ganja perubatan.”

Parlimen Indonesia baru-baru ini membincangkan meminda peraturan yang mengawal ganja perubatan, berkata ia akan menjalankan penyelidikan menyeluruh mengenai faedahnya. – Reuters


UMNO Selangor makin kacau-bilau, PH tak mahu beri kerusi tambahan

Sejak merobohkan tembok Muafakat Nasional (MN) dan memilih untuk ‘bersyarikat’ dengan DAP menerusi Pakatan Harapan (PH), nafas UMNO di Selangor semakin sesak, terutama menjelang Pilihan Raya Negeri (PRN) yang dijangka Julai atau Ogos depan.

Beberapa laporan awal untuk menyedapkan hati penyokong dan akar umbi UMNO, ditangkis pula sekutu baharu mereka di dalam PH, terutama PKR yang setakat ini selesa memerintah Selangor.

Laporan media yang memetik sumber mengatakan PH, termasuk DAP, sedia mengorbankan kerusi mereka seperti di Dewan Undangan Negeri (DUN) Sungai Pelek dan Kota Kemuning, untuk ditandingi UMNO, hanya sekadar halwa telinga.

Sebaliknya, Setiausaha PH Selangor, Mohd Khairuddin Othman pula dilapor menafikan gabungan PKR, DAP dan Amanah, akan mengorbankan kerusi selamat mereka untuk ditandingi UMNO.

Mengulas perkara itu, Setiausaha Perhubungan PAS Selangor, Roslan Shahir Datuk Mohd Shahir berkata jika benar penafian Mohd Khairuddin yang juga ADUN Paya Jaras, maka makin tersepitlah UMNO dan gelaplah masa depan mereka di Selangor.

“Saya secara peribadi memang tidak yakin PKR mahu pun DAP akan korbankan mana-mana kerusi disandang mereka untuk mudah-mudah ditandingi UMNO.

“PH Selangor tidak perlu pada UMNO pun untuk memerintah. Mereka memerintah selesa… apa perlu pada UMNO yang terpalit pelbagai skandal.

“Sejak merobohkan Muafakat Nasional dan memilih “bersyarikat” dengan PH yang di dalamnya ada DAP, hidup Umno makin kacau khasnya di Selangor.

“Pilihan Raya Umum Ke-15 baru-baru ini bukti pengundi Melayu termasuk di Selangor dambakan penyatuan dan kesatuan kuasa politik umat Melayu Islam,” katanya dalam kenyataan malam tadi.

Roslan berkata pengundi, khusus orang Melayu Islam kini tidak mahu lagi berpecah, sebaliknya memerlukan politik yang menyatukan ummah.

“Mereka mahukan politik penyatuan ummah kerana itu hampir 56 peratus pengundi Melayu memberi undi kepada calon-calon PAS dan Bersatu yang bernaung bawah Perikatan Nasional (PN).

“Calon PN Kuala Langat umpamanya menang dengan sokongan padu lebih 72 peratus undi Melayu,” katanya.

Menurutnya, UMNO telah tersilap langkah angkara dibawa mengejar agenda presidennya yang diselaputi masalah peribadi dan bakal membayarnya dengan harga mahal dalam PRN nanti.

“PH pun tak perlu UMNO di Selangor, rupanya hidung tak mancung maka tersorong-soronglah pipi ke sana ke mari,” katanya.


Rosmah kata ‘Can I advise you something’ bukan suaranya

Datin Seri Rosmah Mansor hari ini menafikan audio bocor mengaitkan suaminya bekas Perdana Menteri, Datuk Seri Najib Razak yang menyebut ‘can I advise you something?’ adalah suaranya.

Dia berkata demikian ketika menjawab pemeriksaan balas Timbalan Pendakwa Raya Datuk Seri Gopal Sri Ram di Mahkamah Tinggi Kuala Lumpur hari ini.

Rosmah didakwa meminta suapan RM187.5 juta daripada Pengarah Urusan Jepak Holdings Sdn Bhd Saidi Abang Samsudin, melalui pembantunya ketika itu, Rizal Mansor, sebagai dorongan untuk membantu syarikat itu mendapatkan projek solar menerusi rundingan terus dengan Kementerian Pendidikan.

Dia turut didakwa menerima rasuah berjumlah RM6.5 juta daripada Saidi antara 2016 dan 2017.

Terdahulu memetik laporan Mkini, Rosmah menyifatkan dakwaan perbualan bocor antara dia dan Najib sebagai mengarut.

Sri Ram: Saya katakan itu suara anda.

Rosmah: Saya tidak setuju.

Pada 8 Januari 2018, Suruhanjaya Pencegahan Rasuah Malaysia (SPRM) mendedahkan beberapa rakaman perbualan telefon melibatkan Najib dalam kes 1Malaysia Development Berhad (1MDB).

Rakaman audio dikatakan turut melibatkan bekas Ketua Pesuruhjaya SPRM Dzulkifli Ahmad dan perbualan Najib dengan pegawai kanan daripada Emiriah Arab Bersatu (UAE).

Sementara itu, laporan juga menyebut Hakim Mohamed Zaini Mazlan mengetepikan permohonan pendakwaan untuk mendakwa Rosmah kerana dituduh memberi keterangan bercanggah dalam perbicaraan itu.

Mahkamah Tinggi memutuskan tindakan itu tidak perlu dilakukan kerana isteri bekas Perdana Menteri itu telah memberikan penjelasan berhubung dakwaan percanggahan keterangan berkenaan.

Menurut Mkini, dalam sistem kehakiman di Malaysia, pihak pendakwaan boleh memohon untuk mengemukakan pendakwaan berhubung kredibiliti saksi.

Jika mahkamah membenarkan permohonan pihak pendakwaan untuk mendakwa saksi, saksi tersebut berpotensi dikenakan penalti seperti hukuman penjara.

Sebelum ini, pihak pendakwaan memohon mendakwa Rosmah berhubung dakwaan memberi keterangan bercanggah kepada mahkamah dan SPRM ketika suruhanjaya itu menyiasat kes pengubahan wang haram membabitkan dirinya pada 2018.

Pada perbicaraan hari ini, Rosmah juga menafikan dia tidak menghormati mahkamah kerana gagal hadir di Mahkamah Tinggi Kuala Lumpur pada 21 November lalu, kerana berada di Singapura.

Sri Ram: Saya katakan kamu tidak ada rasa hormat pada mahkamah ini.

Rosmah: Saya tidak setuju.

Peguam Rosmah, Jagjit Singh membantah soalan pihak pendakwaan kerana isu itu telah diselesaikan di Mahkamah Rayuan.

Rosmah sebelum ini telah memohon maaf kepada mahkamah.


Pelakon iklan judi ‘duit raya’ kena tangkap

Ketua Polis Daerah Dang Wangi Asisten Komisioner Mohamad Zainal Abdullah mengesahkan semua pelakon klip video judi ‘duit raya’ sudah ditahan hari ini.

Memetik laporan sebuah portal berita beliau berkata, semua pelakon itu ditangkap di sekitar ibu negara.

Beliau bagaimanapun tidak mendedahkan butiran terperinci mengenai penahanan itu, sebaliknya berkata, mereka akan direman untuk siasatan lanjut.

Mohamad Zainal berkata, tangkapan dilakukan sepasukan anggota bahagian siasatan jenayah ibu pejabat polis daerah Dang Wangi.

“Majistret akan datang ke IPD untuk reman mereka,” katanya.

Terdahulu, Timbalan Ketua Polis Negara, Datuk Seri Acryl Sani Abdullah Sani berkata satu laporan polis telah dibuat oleh Jabatan Siasatan Jenayah Bukit Aman untuk menyiasat asal usul klip video iklan promosi judi online yang tular di media sosial hingga menimbulkan kegusaran awam.

“Siasatan polis akan menjurus kepada penerbit dan pelakon-pelakon yang terlibat di dalam video ini. Mereka akan dikesan dan akan dipanggil untuk memberi keterangan.

“Kes disiasat di bawah Seksyen 504 Kanun Keseksaan dan Seksyen 4(1)(g) Akta Rumah Judi Terbuka,” katanya.


Ramai peserta baju hitam tunjuk simptom Covid-19, elak berhimpun bersama Anwar

Ketiadaan peserta baju hitam di Dataran Merdeka berhimpun bersama Ketua Pembangkang Datuk Seri Anwar Ibrahim pagi ini menimbulkan tanda tanya kemungkinan ramai dikalangan mereka yang sudah menunjukkan simptom Covid-19 selepas menyertai perhimpunan haram pada Sabtu.

Menurut pakar perubatan, simptom awal Covid-19 kebiasaannya pesakit akan mengalami hilang deria rasa, sakit tekak, batuk, selsema dan demam.

Bagaimanapun, kemunculan varian baharu Delta, ia lebih merbahaya kerana tidak mempunyai sebarang simptom dan lebih licik bersembunyi dalam badan manusia sehinggalah tiba-tiba menyerang tubuh badan.

Terdapat juga laporan daripada pakar perubatan berhubung kematian mengejut apabila pesakit tidak menunjukkan gejala Covid-19 dan meninggal dunia.

Sumber memberitahu, sudah ramai peserta himpunan baju hitam yang menunjukkan gejala dan terdapat antara mereka yang menjalani ujian calitan di hospital dan klinik bagi mengenal pasti sekiranya dijangkiti virus membunuh itu.

Seorang rakan di hospital memberitahu terdapat individu berambut panjang dan berbaju hitam yang meminta untuk melakukan ujian calitan dan apabila ditanya mereka mengakui terlibat menyertai himpunan baju hitam tersebut.

“Ya, kami bertanya kepada mereka sama ada terdapat kontak rapat sebelum menjalankan ujian calitan, mereka mengakui terlibat dalam himpunan haram pada Sabtu dan bimbang sekiranya dijangkiti virus itu.

“Mereka memberitahu tiada penjarakan sosial dan bersentuhan dengan peserta baju hitam yang lain… Lebih membimbangkan mereka apabila terdapat laporan seorang individu memakai gelang pink juga turut serta dalam himpunan tersebut,” kata petugas barisan hadapan kepada Agenda Daily.

Sementara itu, sumber daripada kumpulan baju hitam mendedahkan mereka sepatutnya merancang untuk bersolidariti bersama Anwar dan pemimpin pembangkang lain, bagaimanapun hasrat mereka terpaksa dibatalkan selepas terdapat ramai rakan-rakan yang turut serta dalam himpunan baju hitam mula menunjukkan gejala.

“Rakan-rakan rapat sudah menunjukkan gejala, kami terpaksa batalkan hasrat untuk turun bersama berjuang dengan Anwar yang dianggap idola kami.

“Kami takut nanti sekiranya positif ia akan menjangkiti pemimpin kesayangan kami yang sedang berjuang untuk menjadi bakal Perdana Menteri,” kata sumber itu.

Gerombolan pemimpin pembangkang berkumpul seawal 9 pagi di Dataran Merdeka tanpa menghiraukan bahaya Covid-19 dengan tiada penjarakkan sosial dan duduk berhimpit-himpit antara satu sama lain.

Antara yang hadir, Ketua Pembangkang Datuk Seri Anwar Ibrahim bersama pengikutnya Setiausaha Agung DAP Lim Guan Eng, Presiden Amanah Mohamad Sabu, Presiden Warisan Datuk Seri Shafie Apdal dan Pengerusi Parti Pejuang Tun Dr Mahathir Mohamad.

Kumpulan tersebut membawa sepanduk bersama yang mendesak peletakan jawatan Perdana Menteri Tan Sri Muhyiddin Yassin kerana tidak berpuas hati susulan penangguhan Sidang Khas Dewan Rakyat di Parlimen.

Bagaimanapun, Presiden UMNO Datuk Seri Ahmad Zahid Hamidi dan rakan karibnya, Datuk Seri Najib Razak yang dikaitkan dengan pakatan bersama Anwar tidak menghadiri himpunan pagi ini.

Sebelum ini, Setiausaha Dewan Rakyat Nizam Mydin Bacha Mydin memaklumkan Ahli-Ahli Parlimen sidang khas yang sepatutnya bersambung esok akan ditangguhkan pada tarikh yang akan dimaklumkan, selari dengan cadangan Ketua Pengarah Kesihatan Tan Sri Noor Hisham Abdullah dan penilaian risiko Covid-19 oleh kementerian kesihatan.

Pada Khamis, Noor Hisham mengarahkan supaya bangunan Parlimen dikuarantin susulan pengesanan beberapa kes Covid-19 di lokaliti tersebut.

Langkah tersebut menimbulkan bantahan daripada MP pembangkang.

Semalam, Timbalan Perdana Menteri, Datuk Seri Ismail Sabri Yaakob berkata penangguhan Sidang Khas Dewan Rakyat esok dibuat atas nasihat Noor Hisham selepas penilaian risiko berikutan peningkatan kes dikesan di Parlimen sejak Isnin lalu.

“Jika di tempat lain, apabila jumlah kes positif dikesan melebihi 40, kawasan itu sudah dikenakan Perintah Kawalan Pergerakan Diperketatkan (PKPD). Jadi inilah yang orang marah, seolah-olah kami ini ‘kayangan’ ada imuniti dan kekebalan.

“Sepatutnya persidangan tidak boleh dijalankan. Tetapi kebenaran khas diberikan dengan mengurangkan bilangan seramai 80 orang yang boleh berada dalam dewan serta memendekkan perbahasan bagi mengelakkan berlaku penularan,” katanya.

Untuk rekod, Kuala Lumpur dan Selangor merupakan dua negeri yang mencatatkan kes harian tertinggi Covid-19 dan kapasiti hospital di Lembah Klang juga berada pada tahap kritikal, ia memandangkan jumlah pesakit yang semakin rapat.

Petugas barisan hadapan juga sudah mengalami keletihan dan kelesuan kerana pertambahan kes yang meningkat setiap hari.


Tiada motif jahat di sebalik darurat: Muhyiddin

Tan Sri Muhyiddin Yassin memberi jaminan tiada motif atau niat jahat di sebalik pengisytiharan Darurat oleh Yang di-Pertuan Agong meskipun kerajaan menerima banyak kritikan daripada blok pembangkang yang tidak bersetuju dengan langkah tersebut.

Perdana Menteri berkata, langkah tersebut dilakukan dengan tujuan utama membendung penularan pandemik Covid-19 serta mempercepatkan langkah perundangan berkaitan pengurusan wabak itu dan bukan digunakan untuk tujuan kepentingan politik semata-mata.

“Ini merangkumi penggunaan aset hospital swasta, mengambil milikan sementara tanah, bangunan atau harta alih hospital swasta atau membuat permintaan menggunakan sumber hospital swasta bagi merawat pesakit Covid-19.

“Jadi, sila yakin bahawa tidak ada motif jahat di sebalik pengisytiharan darurat ini,” katanya ketika berucap pada sesi dialog bersama industri anjuran Kementerian Perdagangan Antarabangsa dan Industri hari ini.

Muhyiddin juga mengulangi bahawa darurat tidak akan digunakan untuk melanggar hak asasi manusia, harta persendirian dan hak undang-undang lain.

Katanya Malaysia berpegang teguh pada prinsip kedaulatan undang-undang, justeru, ia tidak akan bertindak dengan cara yang boleh menghina prinsip undang-undang yang dipegangnya.

“Sehubungan itu, adalah penting bahawa komuniti perniagaan, baik domestik dan antarabangsa memahami ini,” katanya.

Selain itu, Muhyiddin berkata usaha memerangi pandemik Covid-19 adalah tanggungjawab bersama kerajaan, sektor swasta, masyarakat dan individu dan semua pihak ini perlu berganding bahu dalam membanteras krisis ini.

Oleh itu katanya, beliau memberi jaminan kerajaan tidak berhasrat melaksanakan Perintah Kawalan Pergerakan (PKP) buat kali ketiga.

“Bagaimanapun PKP bersasar akan dilaksana di tempat tertentu yang berpotensi mencetuskan penyebaran,” katanya lagi.

Pada 12 Jan lalu, Yang di-Pertuan Agong Al-Sultan Abdullah Ri’ayatuddin Al-Mustafa Billah Shah berkenan mengisytiharkan Darurat sehingga 1 Ogos depan atau satu tarikh lebih awal sebagai langkah proaktif untuk membendung gelaja wabak Covid-19.


Tiada kompromi pihak sengaja cetus provokasi hina agama: Ahmad Marzuk

Kerajaan tidak akan berkompromi dengan mana-mana individu, kumpulan atau pihak yang sengaja melaksana dan melakukan provokasi dalam sudut penghinaan kepada agama, kata Timbalan Menteri di Jabatan Perdana Menteri (Hal Ehwal Agama) Datuk Ahmad Marzuk Shaary.

Beliau berkata kerajaan tidak akan melepaskan mereka malah akan pihak yang melakukan provokasi akan dikesan dan ditahan kerana menjejaskan keharmonian apatah lagi Islam adalah agama rasmi di negara ini, lapor Bernama.

“Kerajaan tidak akan melepaskan mereka ini dalam apa sahaja ruang tindakan undang-undang sama ada melalui undang-undang syariah ataupun sivil.

“Sebarang usaha yang cuba menganggu gugat Islam, mereka ini akan berhadapan dengan tindakan undang-undang di mahkamah,” katanya mengulas tindakan terhadap beberapa individu yang melakukan provokasi dalam persembahan termasuk di sebuah kelab komedi dan menghina Islam melalui hantaran di laman sosial baru-baru ini.

Terdahulu, Ahli Parlimen Pengkalan Chepa itu merasmikan Program Quran Hour dan Souq@YADIM anjuran Yayasan Dakwah Islamiah Malaysia di Sekolah Menengah Kebangsaan Pengkalan Chepa di Kota Bharu.

Ahmad Marzuk juga berkata semua tindakan yang dikenakan oleh mahkamah terhadap mereka yang menghina Islam diharap menjadi pengajaran kepada pihak lain supaya jangan sesekali melakukan perbuatan serupa.

“Tiada pihak yang mendapat untung daripada perbuatan menghina agama melainkan hanya mencetuskan provokasi dan sengaja mencari publisiti murahan… Dari segi tindakan juga, saya rasa tiada keperluan untuk mengubah undang-undang kerana yang sedia ada sudah memadai,” katanya.


Shafee beli banglo Bukit Tunku guna cek RM9.5 juta daripada Najib

Mahkamah Tinggi Kuala Lumpur hari ini diberitahu cek berjumlah RM9.5 juta yang diterima Tan Sri Muhammad Shafee Abdullah daripada Datuk Seri Najib Razak pada 2013 dan 2014, digunakan untuk membeli sebuah rumah banglo di Bukit Tunku, di ibu negara.

Penolong Pesuruhjaya Suruhanjaya Pencegahan Rasuah Malaysia (SPRM), Mohd Nasharudin Amir, 49, berkata Muhammad Shafee membuat pengakuan itu ketika percakapannya dirakam oleh beliau pada 28 Julai 2017.

“Berdasarkan jawapan yang diberikan Muhammad Shafee dalam rakaman percakapan, dua keping cek masing-masing bernilai RM4.3 juta dan RM5.2 juta yang diterima daripada Najib sebagai bayaran khidmat nasihat guaman yang diberikan peguam itu kepada bekas perdana menteri berkenaan dan parti, digunakan untuk membeli rumah bernilai RM9.5 juta,” katanya.

Mohd Nasharudin yang ketika itu Ketua Unit Siasatan Cawangan Pencegahan Pengubahan Wang Haram, Bahagian Siasatan SPRM Putrajaya, berkata Muhammad Shafee memberitahunya pemberian cek RM9.5 juta itu, tiada kaitan dengan pelantikannya sebagai timbalan pendakwa raya dalam kes rayuan liwat membabitkan Datuk Seri Anwar Ibrahim.

Saksi pendakwaan keempat itu berkata demikian ketika membacakan pernyataan saksinya pada hari ketiga perbicaraan kes Muhammad Shafee yang didakwa menerima wang hasil kegiatan haram berjumlah RM9.5 juta daripada Najib dan dua pertuduhan membuat penyataan palsu kepada Lembaga Hasil dalam Negeri (LHDN).

Memetik Bernama saksi itu berkata, Muhammad Shafee juga memberitahunya bahawa beliau tidak mengetahui punca wang bagi kedua-dua cek yang beliau terima dan tidak pernah bertanyakan kepada Najib dari mana punca wang tersebut.

Mengenai proses rakaman percakapan, Mohd Nasharudin berkata ia dibuat di pejabat Tetuan Shafee & Co dan Muhammad Shafee yang tidak digari kerana ketika itu, adalah saksi berhubung siasatan kes wang berjumlah RM2.6 bilion yang didakwa dimasukkan ke dalam akaun Najib sebelum dipindahkan ke akaun beberapa individu dan syarikat.

Semasa disoal balas peguam Harvinderjit Singh, saksi itu berkata beliau tidak ingat sama ada telah meminta sebarang dokumen berkaitan pembelian rumah berkenaan daripada Muhammad Shafee ketika rakaman percakapan direkodkan.

Sementara itu, Penolong Penguasa di Cawangan Siasatan D, Ibu Pejabat SPRM Putrajaya, Zulfaqar Mohd Khalil, 29, berkata ketika merakam percakapan Muhammad Shafee pada 11 Sept 2018, di ibu pejabat suruhanjaya itu, peguam berkenaan juga memberitahu bahawa wang tersebut digunakan untuk pembelian tanah dan banglo tiga tingkat.

Saksi pendakwaan kelima itu berkata Muhammad Shafee memaklumkan demikian selepas beliau dirujuk dokumen asal perjanjian jual beli bertarikh 21 Feb 2014 semasa rakaman percakapannya diambil.

Zulfaqar berkata Muhammad Shafee turut memaklumkan bahawa beliau memberi khidmat guaman kepada klien daripada Barisan Nasional, berkaitan petisyen pilihan raya bagi 2004 hingga 2006, dengan 46 fail telah dibuka.

“Muhammad Shafee juga menjelaskan bahawa beliau telah berjumpa Najib pada 5 Sept 2013, dan menyatakan jumlah keseluruhan kos khidmat guaman yang telah diberikan adalah kira-kira RM12 juta. Beliau mencadangkan kepada Najib sekiranya bayaran hendak dibuat, jumlah sebenar adalah RM11.5 juta.

“Dalam perjumpaan itu, Muhammad Shafee mengesahkan beliau ada memaklumkan kepada Najib bahawa beliau memerlukan duit untuk membeli rumah bernilai RM9.5 juta dan Najib memberitahu kepada peguam itu untuk mengambil RM9.5 juta terlebih dahulu sebelum memberikan dua keping cek masing-masing bernilai RM4.3 juta dan RM5.2 juta.

“Menurut Muhammad Shafee, Najib bersetuju supaya RM9.5 juta sebagai pinjaman sehinggalah beliau dan Najib membuat ‘rationalisation’,” kata saksi berkenaan.

Pada 13 Sept 2018, Muhammad Shafee mengaku tidak bersalah atas dua pertuduhan menerima wang hasil kegiatan haram berjumlah RM9.5 juta melalui dua cek dikeluarkan oleh Najib yang dimasukkan ke dalam akaun CIMB Bank Berhad miliknya.

Beliau didakwa menerima cek RM4.3 juta pada 13 Sept 2013 dan RM5.2 juta pada 17 Feb 2014.

Muhammad Shafee dituduh melakukan kedua-dua kesalahan itu di CIMB Bank Bhd, Taman Tunku, Bukit Tunku di sini mengikut Seksyen 4(1)(a) Akta Pencegahan Pengubahan Wang Haram, Pencegahan Pembiayaan Keganasan dan Hasil daripada Aktiviti Haram 2001 yang membawa hukuman maksimum penjara lima tahun dan denda RM5 juta atau kedua-duanya, jika sabit kesalahan.

Peguam itu juga berdepan dua pertuduhan terlibat dalam transaksi hasil daripada aktiviti haram iaitu mengemukakan penyata tidak betul dan bertentangan dengan perenggan 113(1)(a) Akta Cukai Pendapatan 1967 bagi tahun kewangan berakhir pada 31 Dis 2013 dan 31 Dis 2014.

Beliau didakwa melakukan kesalahan itu di LHDN cawangan Jalan Duta, Kompleks Pejabat Kerajaan, Jalan Tuanku Abdul Halim di sini pada 3 Mac 2015 dan 29 Jun 2015 dan berdepan hukuman maksimum penjara 15 tahun dan denda lima kali ganda jumlah hasil aktiviti haram.

Perbicaraan di hadapan Hakim Datuk Muhammad Jamil Hussin bersambung esok.


Dewan Rakyat: RM11.2 bilion wang tidak dituntut setakat 30 April

Persidangan Dewan Rakyat hari ini dimaklumkan, setakat 30 April lalu, terdapat sebanyak RM11.2 bilion jumlah Wang Tidak Dituntut (WTD) yang sedang diuruskan Jabatan Akauntan Negara.

Timbalan Menteri Kewangan Datuk Seri Ahmad Maslan berkata kira-kira 70 peratus daripada jumlah WTD itu, adalah wang di dalam akaun bank yang tidak aktif dalam tempoh tujuh tahun atau lebih, menurut laporan Bernama.

“Setakat semalam, kita telah mengembalikan sebanyak RM3.3 bilion kepada rakyat yang membuat tuntutan,” katanya pada sesi soal jawab.

Beliau berkata demikian sebagai menjawab pertanyaan yang dikemukakan oleh Fong Kui Lun (PH-Bukit Bintang) yang ingin tahu jumlah WTD yang tersimpan setakat 31 Mac lepas dan bentuk cadangan bagi memanfaatkan wang tersebut yang terbiar lama untuk pembangunan negara.

Menurutnya daripada jumlah WTD itu, kerajaan telah menyimpan sebanyak RM10 bilion dalam simpanan tetap dan hasilnya kerajaan telah memperoleh hasil RM250 juta setahun sejak 10 tahun lalu.

Beliau berkata RM250 juta kemudian telah dikembalikan semula dalam wang disatukan dan digunakan untuk pembangunan dan bantuan rakyat.

Ahmad berkata WTD juga didefinisikan sebagai wang yang tidak dibayar kepada empunya seperti gaji, bonus dan dividen dalam tempoh setahun atau lebih serta wang dalam akaun perdagangan antara pembekal dan syarikat yang mempunyai lebihan dalam tempoh dua tahun atau lebih.

Sementara itu menjawab soalan tambahan Fong supaya WTD turut digunakan sebagai biasiswa pendidikan kepada rakyat, Ahmad berkata kerajaan bersedia untuk mempertimbangkannya, namun tumpuan ketika ini diberikan untuk mengembalikan semula wang itu kepada rakyat.

Beliau berkata rakyat yang mahu membuat tuntutan WTD tidak perlu menggunakan ejen, malah tiada bayaran yang dikenakan dan mereka yang ingin berbuat demikian boleh merujuk portal Jabatan Akauntan Negara iaitu www.janm.gov,my atau https://egumis.anm.gov.my.


Wan Junaidi kecewa Dr M enggan beri maklumat isu Batu Puteh

Sebarang bantahan mengenai kedudukan Tan Sri Mohamed Apandi Ali sebagai Pengerusi Pasukan Petugas Khas (PPK) Semakan Undang-Undang Kes Kedaulatan Batu Puteh, Batuan Tengah dan Tubir Selatan sewajarnya dibangkitkan lebih awal untuk perhatian kerajaan.

Menteri di Jabatan Perdana Menteri (Parlimen dan Undang-Undang) Datuk Seri Dr Wan Junaidi Tuanku Jaafar berkata tiada isu berbangkit berkaitan keputusan Jemaah Menteri pada 29 Oktober 2021 untuk melantik Apandi sebagai Pengerusi PPK memandangkan pertimbangan sewajarnya telah dilaksanakan terhadap keputusan menubuhkan pasukan petugas itu.

Katanya beliau dan PPK mengambil maklum pendirian bekas Perdana Menteri Tun Dr Mahathir Mohamad untuk tidak meneruskan sesi temu bual saksi bersama Jawatankuasa Kecil Tort of Misfeasance di Jabatan Peguam Negara, semalam.

Wan Junaidi berkata ini selaras dengan kenyataan Dr Mahathir untuk tidak memberikan kerjasama selagi Apandi masih bertindak sebagai Pengerusi PPK.

“PPK hanya ingin mendengar dan mendapatkan pandangan mengenai situasi pada 2018 apabila kerajaan menarik balik rayuan kes ini di International Court of Justice (ICJ).

“Tun (Dr Mahathir Mohamad) sedia maklum pelantikan Pengerusi PPK dan beliau (Dr Mahathir) sebenarnya boleh menolak untuk hadir ke sesi pagi (semalam) di Jabatan Peguam Negara,” katanya dalam kenyataan hari ini.

Wan Junaidi berkata keputusan Dr Mahathir itu amat mengecewakan selain mengejutkan panel penemubual dan perkara-perkara yang sepatutnya dapat dikongsikan bekas Perdana Menteri itu tidak dapat diperoleh PPK.

Menurutnya, PPK dilantik dengan tujuan spesifik meninjau dan mengkaji opsyen-opsyen perundangan untuk Malaysia serta menyiasat berkaitan penarikan rayuan kes itu di ICJ pada 2018.

“PPK telah menjalankan tugas selama tujuh bulan sehingga laporan interim dan laporan akhir siap, serta sedang menyediakan tindakan susulan.

“Adalah mustahil untuk saya bertindak sewenang-wenangnya tanpa sebarang justifikasi bagi mengeluarkan Mohamed Apandi sebagai pengerusi apabila Jemaah Menteri membuat keputusan berkaitan pelantikan beliau,” katanya.

Menteri itu menegaskan PPK tetap meneruskan komitmen dan tanggungjawab menghasilkan laporan akhir seperti yang dirancang selaras dengan tujuan penubuhannya untuk meneliti hala tuju berhubung kes kedaulatan Batu Puteh, Batuan Tengah dan Tubir Selatan. – Bernama


2,070 kes baharu, 3 kematian

Kementerian Kesihatan (KKM) memaklumkan jumlah jangkitan Covid-19 di seluruh negara dalam tempoh 24 jam semalam (Jumaat, 23 September 2022) turun semula kepada 2,070 kes, berbanding 2,245 yang dicatat pada Khamis.

Jumlah itu menjadikan kumulatif positif Covid-19 sejak wabak itu melanda Malaysia pada Januari 2020 meningkat kepada 4,828,290 kes, dengan 4,766,228 pesakit telah sembuh, termasuk 2,009 pesakit yang pulih semalam.

Daripada jumlah jangkitan baharu semalam, 1,496 kes melibatkan individu yang telah menerima suntikan dos penggalak vaksin Covid-19, diikuti 386 kes (penerima dua dos); 176 kes (individu tidak divaksinasi); dan 12 kes (individu yang belum lengkap divaksinasi).

Data laman sesawang CovidNOW yang dikemas kini tengah malam tadi menunjukkan sehingga kini sebanyak 25,717 kes masih aktif, meningkat semula berbanding 25,659 yang dicatat pada Khamis.

Jumlah itu termasuk, 24,528 pesakit yang masih menjalani kuarantin di rumah, juga meningkat berbanding 24,440 pesakit pada Khamis, manakala seorang pesakit masih kekal dirawat di PKRC.

Sementara itu, jumlah pesakit yang dirawat di hospital juga turun kepada 1,134, berbanding 1,163 pesakit pada Khamis, manakala seramai 54 pesakit dirawat di unit rawatan rapi (55 pada Khamis), dengan 33 daripadanya memerlukan alat bantuan pernafasan (35 pada Khamis).

Berikut adalah jumlah kes baharu dan kumulatif positif Covid-19 mengikut negeri sehingga semalam:

Sementara itu, tiga pesakit dilaporkan meninggal dunia akibat komplikasi Covid-19 semalam, termasuk satu kes kematian di luar fasiliti kesihatan atau kes ‘brought in death’ (BID).

Dua daripada kes kematian semalam dilaporkan di Johor, termasuk satu BID, dan satu lagi di Perak.

Jumlah baharu itu menjadikan kumulatif kematian akibat komplikasi Covid-19 sejak Mac 2020 hingga semalam meningkat kepada 36,345 kes, termasuk 7,730 kes BID.

KKM juga melaporkan satu kluster baharu Covid-19 direkodkan semalam di Kuala Lumpur.

Kluster Jalan Ampang daripada kategori kumpulan berisiko tinggi melibatkan Lembah Pantai dan Titiwangsa, dengan sembilan kes dikesan.

Jumlah itu menjadikan sehingga semalam sebanyak 14 kluster masih aktif. Sejak 2020 lalu sebanyak 7,079 kluster telah dikesan dengan selebihnya telah ditamatkan.


Beza Tan Sri Muhyiddin Yassin dan Dr Maszlee bagai langit dan bumi!

Saya berasa amat hairan dengan tindakan Dr Dr Maszlee Malik yang mengaitkan Tan Sri Muhyiddin sebagai orang yang bertanggungjawab menyebabkan dia disuruh meletak jawatan sebagai Menteri Pendidikan oleh Tun Dr Mahathir Mohamad. Kononnya Tan Sri Muhyiddin marah kepadanya kerana tidak menyambung kontrak 1Bestarinet.

Saya tidak ingin mempersoalkan kenyataan Dr Maszlee. Itu kenyataan dia. Cuma saya terfikir, Tan Sri Muhyiddin menjadi Perdana Menteri dari 1 Mac 2020 hingga 16 Ogos 2021, iaitu selama 17 bulan 16 hari.

Jika benarlah Tan Sri Muhyiddin mempunyai kepentingan dalam projek 1Bestarinet, kenapa beliau yang mempunyai kuasa sebagai Perdana Menteri selama 17 bulan 16 hari itu tidak mengarahkan Kementerian Pendidikan untuk memperbaharui kontrak 1Bestarinet?

Sebagai Perdana Menteri beliau tentunya mempunyai kuasa yang besar. Jika beliau boleh mendesak Tun Dr Mahathir supaya memecat Dr Maszlee, takkanlah beliau apabila menjadi Perdana Menteri tidak boleh mengarahkan Menteri Pendidikan supaya mengikut kehendaknya?

Bukankah lebih mudah untuk beliau sebagai Perdana Menteri memberi arahan kepada Menteri yang beliau sendiri lantik untuk memenuhi kepentingan peribadinya?

Tetapi Tan Sri Muhyiddin tidak melakukannya. Kita lihat fakta. Kontrak 1Bestarinet yang dilaksanakan secara tender terbuka bermula untuk Fasa 1 pada tahun 2011 ketika Tan Sri Muhyiddin adalah Menteri Pendidikan dan Datuk Seri Najib adalah Perdana Menteri. Tan Sri Muhyiddin dipecat oleh Datuk Seri Najib dari kabinet pada tahun 2015.

Kontrak 1Bestarinet disambung untuk Fasa 2 pada tahun 2016 ketika Dato’ Seri Mahdzir Khalid menjadi Menteri Pendidikan dan Datuk Seri Najib adalah Perdana Menteri.

Kontrak 1Bestarinet seterusnya tidak disambung untuk Fasa 3 pada tahun 2019 ketika Dr Maszlee menjadi Menteri Pendidikan dan Tun Dr Mahathir adalah Perdana Menteri.

Kontrak 1Bestarinet juga tidak dilaksanakan semula ketika Datuk Dr Radzi Jidin menjadi Menteri Pendidikan dan Tan Sri Muhyiddin adalah Perdana Menteri. Ini faktanya.

Jadi apa isu sebenarnya berkaitan kontrak 1Bestarinet ini sehingga menyebabkan Dr Maszlee diminta meletak jawatan? Jika kita buat sedikit kajian, kita akan tahu sedikit sebanyak apa puncanya.

Mungkin ramai yang masih ingat ketika Dr Maszlee meletak jawatan sebagai Menteri Pendidikan pada 2 Januari 2020, terdapat kandungan satu surat yang ditulis oleh Tun Dr Mahathir kepada Dr Maszlee tular di media sosial.

Surat ini menyatakan sebab-sebab Dr Maszlee diminta meletak jawatan (Baca di sini: https://www.themalaysianinsight.com/s/210117 ) Antara sebabnya ialah kegagalannya mematuhi arahan kabinet dalam isu perkhidmatan internet percuma di sekolah. (Baca di sini: https://www.sinarharian.com.my/…/Maszlee-diarah-letak… )

Bila saya buat semakan, YTL Communications iaitu syarikat yang mengendalikan kontrak 1Bestarinet telah memfailkan tindakan semakan kehakiman ke atas Kementerian Pendidikan Malaysia dan Dr Maszlee sebagai Menteri Pendidikan. Semakan kehakiman ini dibuat kerana KPM tidak mempertimbangkan cadangan syarikat itu untuk membekalkan perkhidmatan internet secara percuma ke sekolah-sekolah selepas kontrak 1Bestarinet tamat.

Sebaliknya KPM melantik beberapa syarikat telekomunikasi lain untuk menyediakan perkhidmatan internet secara berbayar (Boleh baca di sini: https://www.malaysiakini.com/news/520721 ).

Mungkinkah ini isu berkaitan 1Bestarinet yang menjadi sebab peletakan jawatan Dr Maszlee? Wallahua’lam.

Cuma, saya berasa hairan mengapa Dr Maszlee menyalahkan Tan Sri Muhyiddin? Apa dosa Tan Sri Muhyiddin kepada Dr Maszlee?

Mungkin Dr Maszlee tidak begitu mengenali Tan Sri Muhyiddin. Maklumlah, dia menyertai BERSATU hanya beberapa hari sebelum PRU 14. Sebelum itu dia dilihat lebih rapat dengan DAP.

Mungkin ramai yang tidak tahu orang yang membawa Dr Maszlee masuk ke dalam BERSATU dan menamakan dia sebagai calon di Parlimen Simpang Renggam adalah Tan Sri Muhyiddin. Mungkin pertemuan dia dengan Tan Sri Muhyiddin sebelum dia menyertai BERSATU hilang dari memorinya. Bahkan Tan Sri Muhyiddin lah yang mencadangkan namanya kepada Tun Dr Mahathir untuk dilantik sebagai Menteri Pendidikan. Mungkin dia tidak tahu atau dia buat tidak tahu.

Bayangkan daripada seorang pensyarah biasa, pertama kali menjadi calon dalam pilihanraya dan kemudiannya terus jadi Menteri yang agak kanan kedudukannya dalam kabinet. Presiden parti yang beri dia peluang untuk naik dalam politik pun jadi rakan sejawatnya dalam kabinet. Mungkin sebab itulah dia tidak hormat dan tidak rasa terhutang budi kepada Presiden parti yang ada sedikit jasa kepadanya.

Sebagai aktivis ARMADA yang berjuang dari awal bersama Tan Sri Muhyiddin, saya lebih kenal Tan Sri Muhyiddin dan tahu perwatakannya. Jauh bezanya dengan Dr Maszlee.

Ketika panas isu Dr Maszlee didesak oleh netizen supaya meletak jawatan sebagai Presiden UIA, Tan Sri Muhyiddin menasihati Dr Maszlee supaya letak jawatan segera. Ini kerana pelantikan itu bercanggah dengan dasar kerajaan Pakatan Harapan pada ketika itu. Saya diberitahu ada keputusan kabinet supaya Dr Maszlee meletak jawatan. Tetapi Dr Maszlee degil. Dia ambil masa berbulan-bulan lamanya sebelum meletak jawatan.

Kalau orang yang ada disiplin parti, apabila Presiden parti beri nasihat, cepat-cepatlah ikut nasihat. Nasihat itu pun untuk kebaikan parti dan Kerajaan. Tetapi Dr Maszlee tidak ada disiplin parti. Sampai kabinet terpaksa buat keputusan. Itu pun dia ambil masa yang lama untuk patuh.
Saya tanya Tan Sri Muhyiddin susah sangatkah nak letak jawatan sebagai Presiden UIA?

Tan Sri Muhyiddin beritahu saya semasa beliau jadi Timbalan Perdana Menteri dan Menteri Pendidikan, beliau terima warkah daripada Almarhum Sultan Pahang sebagai Ketua Perlembagaan UIA pada ketika itu yang melantiknya sebagai Presiden UIA. Beliau menolak pelantikan tersebut secara terhormat kerana tidak mahu dilihat ada konflik kepentingan sebab beliau juga adalah Menteri Pendidikan.

Tetapi saya menjadi lebih hairan apabila mengenangkan tindakan-tanduk Dr Maszlee. Ketika Tan Sri Muhyiddin hendak dilantik sebagai Perdana Menteri, dia berada bersama kumpulan yang menyokong Tan Sri Muhyiddin. Tetapi kemudiannya dia membuat pusingan-u dengan mengeluarkan kenyataan tidak menyokong Tan Sri Muhyiddin. Selang beberapa minit selepas kenyataannya dikeluarkan, Tan Sri Muhyiddin diumumkan sebagai Perdana Menteri. Mungkin dia tersilap langkah.

Selepas Tan Sri Muhyiddin dilantik sebagai Perdana Menteri, dia datang berjumpa Tan Sri Muhyiddin. Kononnya menyokong Tan Sri Muhyiddin semula. Pelik saya dibuatnya. Kalau dia seorang yang berprinsip dan dia yakin Tan Sri Muhyiddin yang menjadi punca dia dipaksa meletak jawatan, kenapa dia datang berjumpa Tan Sri Muhyiddin dan menyokong Tan Sri Muhyiddin pula? Ini satu perbuatan yang pelik.

Melainkan dia datang berjumpa kerana ada tujuan tertentu. Maklumlah pada masa itu Ahli-Ahli Parlimen sedang sibuk menuntut jawatan itu dan ini dalam GLC. Adakah ini sebabnya? Saya tidak mahu menuduh.

Tak lama selepas itu, dia buat pusingan-u sekali lagi. Dia tinggalkan Tan Sri Muhyiddin dan masuk parti Pejuang bersama Tun Dr Mahathir. Dia dilantik sebagai Ahli Jawatankuasa Penaja Parti Pejuang.

Tetapi ketika Datuk Seri Anwar Ibrahim heboh mendakwa dia ada “strong, convincing and formidable majority”, dia buat pusingan-u sekali lagi. Dr Maszlee yang pada ketika itu masih AJK Penaja Parti Pejuang telah menandatangani Akuan Bersumpah menyokong Anwar Ibrahim sebagai Perdana Menteri. Tindakan dia menyokong Anwar adalah bercanggah dengan pendirian parti Pejuang. Akhirnya dia meninggalkan parti itu dan menjadi Ahli Parlimen bebas.

Saya minta maaf. Saya perhati perjalanan politik Dr Maszlee. Masih belum jauh perjalanannya. Tetapi saya nampak jelas kekaburan ‘prinsip’ Dr Maszlee. Adakah dia seorang yang berprinsip atau hanya seorang oportunis?

Mohd Ashraf Mustaqim bin Badrul Munir
Ketua Penerangan ARMADA Nasional


Ceramah Ustaz Wadi pula batal, Selangor nafi campur keputusan JAIS

Kerajaan Negeri Selangor nafi campur tangan dengan keputusan Jabatan Agama Islam Selangor (JAIS) berkait isu larangan penceramah bebas mengadakan ceramah di surau atau masjid di negeri itu.

Menteri Besarnya, Datuk Seri Amirudin Shari berkata keputusan itu dibuat di bawah bidang kuasa JAIS termasuk dari segi pendaftaran dan pemeriksaan yang dikelolakan oleh Bahagian Pentauliahan agensi itu.

“Ustaz Mohamad Wadi (penceramah bebas) kena tanya pengarah JAIS, saya tidak pasti sebab program sedemikian di bawah kelolaan JAIS.

“Saya tidak pasti sebab hal-hal ini adalah hal teknikal…sebab pendaftaran, pemeriksaan itu semua dikelolakan oleh JAIS Bahagian Pentauliahan dan biasanya mereka ada perinciannya,” katanya ketika ditemui pada Program #KitaSelangor Penyayang di Banting Waterfront di Kuala Langat, lapor Sinar Harian.

Hari ini, pentadbir laman Facebook penceramah bebas, Mohamad Wadi Annuar Ayub memaklumkan semua ceramah beliau di Selangor dibatalkan namun di Wilayah Persekutuan Kuala Lumpur dan Putrajaya tetap diteruskan.

Ceramah yang dibatalkan di Selangor itu dijadualkan berlangsung pada 10 Mac di Masjid Salahuddin Abdul Aziz dan 11 Mac di Padang Astaka Tanjung Karang.

Dalam pada itu, Pengarah JAIS, Datuk Mohd Shazihan Ahmad ketika dihubungi Sinar Harian berkata semua individu yang mengajar tentang agama di Selangor perlu mematuhi undang-undang dan peraturan ditetapkan.

“Kita seorang yang beragama perlu menghormati sistem, jika permohonan (untuk mengadakan ceramah dibuat) masih dalam proses kena tunggu sehingga ia selesai.

“Mana boleh hanya sebab jika dia ‘public figure’ dan semua proses itu perlu dipendekkan, kita kena hormat semua pihak dan juga perlu menghormati sistem yang telah ditetapkan,” katanya.


Isu UMNO-RoS, Mat Maslan akan jawab: Ismail Sabri

Sebarang isu yang melibatkan UMNO dengan Jabatan Pendaftaran Pertubuhan (RoS) akan dijawab oleh Setiausaha Agung, Datuk Seri Ahmad Maslan.

Perdana Menteri Datuk Seri Ismail Sabri Yaakob menyerahkan sepenuhnya kepada Ahmad untuk menjawab isu berhubung permohonan pindaan Perlembagaan UMNO yang akan diputuskan jabatan tersebut, ia menjelang tarikh akhir keputusan esok.

“Apa-apa mengenai JPPM tanya Ahmad Maslan, dia akan jawab,” kata Ismail yang juga Naib Presiden UMNO dipetik laporan BH.

Ismail Sabri terdahulu menghadiri Program Pemilikan Rumah (Hope) dan Karnival Jom Beli Rumah 2022.

Esok (16 Julai), RoS akan memuktamadkan keputusannya terhadap permohonan dibuat UMNO sebelum ini.

Perwakilan UMNO pada Perhimpunan Agung Khas 15 Mei lalu sebulat suara meluluskan beberapa resolusi untuk membuat pindaan perlembagaannya, termasuk membenarkan pemilihan dalaman selepas pilihan raya umum (PRU).

Notis pindaan perlembagaan itu dikemuka kepada RoS pada 17 Mei lalu manakala Ismail Sabri sebelum ini dilaporkan berkata, RoS mempunyai masa hingga 60 hari untuk membuat keputusan berhubung permohonan pindaan itu.

Isnin lalu, Setiausaha Agung UMNO, Datuk Seri Ahmad Maslan, berkata parti akan mengadakan pemilihan sebelum akhir tahun ini sekiranya RoS tidak meluluskan permohonan pindaan perlembagaan.

Beliau juga berkata, parti ada perancangan lain atau Pelan B jika mengambil keputusan untuk tidak meneruskan pemilihan parti sebelum akhir tahun ini.

Bagaimanapun, Ahmad yang juga Ahli Parlimen Pontian tidak mahu mendedahkan butiran Pelan B yang dirancang UMNO sekiranya pemilihan parti tidak diadakan sebelum akhir tahun ini.

“Kami (ahli Majlis Tertinggi (MT) akan buat keputusan jika (pindaan perlembagaan tak diluluskan RoS. UMNO ada Pelan B, namun jika tak mahu Pelan B, maka kita akan buat pemilihan parti sebelum 29 Disember ini,” ujarnya.


38 pesakit Covid-19 meninggal semalam, kes aktif meningkat lagi

Kes kematian akibat komplikasi Covid-19 di seluruh negara sejak kebelakangan ini menunjukkan trend penurunan, walaupun jumlah kes aktif semakin meningkat.

Dalam tempoh 24 jam semalam seramai 38 pesakit Covid-19 dilaporkan meninggal dunia, kedua terendah bulan ini, yang turut melibatkan lima kes ‘brought in death’ (BID).

Jumlah kematian terendah bulan ini direkodkan pada 7 November melibatkan 35 kes, sementara tertinggi dicatat pada 9 November sebanyak 78 kes.

Sejak awal tahun lalu sehingga semalam seramai 29,978 pesakit meninggal dunia akibat Covid-19, termasuk 6,058 kes BID.

Berdasarkan statistik Kementerian Kesihatan (KKM) menerusi laman sesawang COVIDNOW hari ini, Terengganu merekodkan jumlah kematian tertinggi membabitkan seramai 12 pesakit, semalam.

Negeri itu turut merekodkan 2,840 kes aktif dengan 1,905 pesakit menjalani kuarantin di rumah; 560 ditempatkan di PKRC; 352 dimasukkan ke hospital; dan 23 pesakit dirawat di unit rawatan rapi (ICU), termasuk 19 yang memerlukan alat bantuan pernafasan.

Sehingga semalam, Terengganu merekodkan 74,376 kes positif dengan 71,048 pesakit telah sembuh, dan 546 kematian, termasuk 56 kes BID.

Sementara itu, Perak merekodkan lima kematian; diikuti masing-masing empat kes di Kedah, Sarawak, dan Selangor; Sabah (tiga); Melaka (dua); dan masing-masing satu di Johor, Kelantan, Pahang, dan Kuala Lumpur.

Tiada kes kematian dilaporkan di Negeri Sembilan, Perlis, Pulau Pinang, Labuan dan Putrajaya.

Berdasarkan data KKM juga, jumlah kes aktif Covid-19 di seluruh negara meningkat 851 kes semalam menjadi 69,485 kes, berbanding 68,634 pada Jumaat.

Daripada jumlah itu, 55,346 pesakit menjalani kuarantin di rumah; 8,004 ditempatkan di PKRC; 5,606 dimasukkan ke hospital; dan 529 dirawat di ICU, dengan 261 pesakit memerlukan alat bantuan pernafasan.

Selangor kekal merekodkan jumlah kes aktif tertinggi, meningkat 418 kes daripada 17,404 kepada 17,822 kes dalam tempoh 24 jam semalam. Daripada jumlah itu, 15,395 pesakit menjalani kuarantin di rumah; 1,312 ditempatkan di PKRC; 1,032 dimasukkan ke hospital; dan 83 dirawat di ICU, termasuk 45 daripadanya yang memerlukan alat bantuan pernafasan.

Selangor kini merekodkan 738,914 kes positif dengan 712,905 pesakit telah sembuh, dan 9,727 pesakit meninggal dunia, termasuk 2,072 kes BID.

Keseluruhannya sejak awal tahun lalu hingga semalam, negara merekodkan 2,576,032 kes positif Covid-19, dengan 2,482,284 pesakit disahkan sembuh.


Berebut beli susu cap beruang konon boleh lawan Covid-19

Harga susu kotak cap beruang keluaran Nestle di Indonesia naik berkali ganda selepas dikatakan mampu meningkatkan antibodi melawan virus Covid-19.

Klip video menunjukkan orang ramai berebut-rebut membeli berkotak-kotak susu itu juga tular di media sosial, selepas ada pihak yang mendakwa susu steril ‘bear brand’ itu meningkatkan imun badan dan mencegah jangkitan Covid-19.

Dakwaan dan video tular itu muncul tatkala negara keempat paling ramai peduduk di dunia itu sedang berdepan gelombang kedua penularan Covid-19 yang lebih parah sehingga semakin menjejaskan sistem kesihatan di seluruh republik itu.

Sejak susu itu menjadi viral, penjual telah menaikkan harganya daripada 9,000 rupiah (RM2.59) hingga mencecah 50,000 rupia (RM14.37).

Nestle mengatakan pihaknya tidak bertanggungjawab dengan kenaikan harga itu tetapi berjanji akan memastikan bekalan yang mencukupi di pasaran supaya tiada monopoli harga dilakukan.

Namun, Persatuan Perubatan Indonesia (IDI) berpendapat susu itu tidak dapat membunuh atau mencegah virus Covid-19, sebaliknya memberi manfaat pemakanan yang sama seperti susu lain.

Ketua Pasukan Petugas IDI Covid-19, Zubairi Djoerban berkata: “Teruskan jika anda ingin minum susu Bear Brand atau susu tepung. Tidak ada yang lebih baik daripada yang lain kecuali susu pekat manis yang rendah protein.”

Beliau bagaimanapun tetap menegaskan pemakanan lengkap adalah lebih baik dan bukan hanya minum susu tetapi dengan memakan sayur-sayuran, buah-buahan, karbohidrat, vitamin dan mineral.


Ahli PN dihalau, dilarang solat di masjid N.Sembilan

Susulan dihalau dan dilarang menunaikan solat di Masjid at-Taufiqiah Taman Pinggiran Senawang, Negeri Sembilan 16 Julai lalu, Perikatan Nasional (PN) menghantar aduan kepada Jabatan Hal Ehwal Agama Islam Negeri Sembilan.

Difahamkan insiden itu turut tular di media sosial apabila klip video kejadian itu dimuat naik, lapor MalaysiaNow.

Menurut laporan itu, individu yang memakai baju parti itu dimarahi pengerusi masjid berkenaan menerusi pembesar suara.

Dakwa mereka, pengerusi masjid tersebut tidak membenarkan mana-mana jemaah yang memakai pakaian dengan logo parti politik untuk solat berjemaah dalam masjid sebelum dihalau.

Ketua PN Rembau, Nazree Yunus yang mengesahkan kejadian itu memberitahu kesemua individu terlibat yang mahu menumpang solat di masjid itu memakai pakaian dengan logo parti kerana menghadiri program pelancaran jentera di taman tersebut.

“Mereka memakai baju (dengan logo) kerana ada program pelancaran jentera PN dalam taman berkenaan.

“Maka ada anak-anak muda ingin menumpang solat di masjid,” katanya.

Dalam aduan itu antara lain menyatakan jemaah yang memakai baju PN tidak berniat untuk berkempen atau berpolitik dalam masjid, selain menggesa jabatan agama mengambil tindakan sewajarnya.

Menurut Nazree, satu laporan polis juga dibuat berhubung kejadian tersebut.

Masjid tersebut sebelum ini terpalit dengan kontroversi apabila kerajaan negeri membatalkan pelantikan pengerusi, setiausaha dan bendahari masjid meskipun sudah lulus dalam temu duga yang diadakan.

Masjid lain yang terlibat dalam kontroversi itu ialah Masjid Ar-Raudhah Kariah Taman Rasa Sayang dan Masjid Bandar Baru Senawang.

MalaysiaNow sedang berhubung dengan Jabatan Hal Ehwal Agama Islam Negeri Sembilan untuk maklum balas berkenaan isu ini.


Tak tambat RM langkah pragmatik

Langkah Bank Negara Malaysia untuk tidak menambat ringgit walaupun mata wang Malaysia pada masa ini lemah merupakan langkah optimis dan pragmatik berdasarkan sistem perbankan yang mempunyai permodalan yang baik.

Ringgit lemah tidak semestinya sesuatu yang tidak baik berikutan mata wang yang lemah mengikut teori akan menjadikan Malaysia lebih berdaya saing dan menggalakkan eksport, lapor Bernama.

Ringgit ditutup pada minggu ini pada Jumaat lepas pada 4.3980/3995 berbanding dolar AS daripada 4.3935/3945 pada Khamis. Pada awal bulan ini, ia jatuh kepada 4.36, paras terendah sejak dua tahun lepas.

Prognosisnya adalah lebih baik membenarkan ringgit kekal terapung berdasarkan permintaan dan penawaran pasaran dengan beberapa kawalan, seperti yang dilakukan Malaysia.

Menambat mata wang tidak dapat dilakukan kecuali dengan kawalan modal.

Jika kadar pertukaran adalah tetap tetapi mata wang mengalir dengan bebas, negara tidak dapat mengekalkan rizab asing yang mencukupi untuk mengekalkan kestabilan ekonomi. Ia boleh menjadi bankrap.

Sebaliknya, semasa krisis kewangan Asia 1997-1998, ringgit mendapat serangan spekulatif dan jatuh kepada 5.20 berbanding dolar AS.

Kerajaan wajar mengenakan kawalan modal dan menambat ringgit pada RM3.80 berbanding dolar.

Bagaimanapun, senario semasa adalah berbeza berikutan sistem perbankan mempunyai permodalan yang baik dan amat cair dengan kualiti aset yang kukuh, serta ringgit tidak menerima serangan spekulatif.

Jika kawalan modal untuk menghentikan aliran keluar mata wang asing dikenakan, ia akan menjejaskan keyakinan pelabur asing dan semua dana asing akan menarik diri, sesuatu yang tidak sepatutnya dilakukan berikutan ekonomi mula pulih.

Ini akan menjejaskan status pasaran saham dan sentimen dalam kalangan pelabur asing, yang akan mengetepikan negara jika ia mengenakan kawalan modal.

Terdapat hubungan antara kadar faedah dan pertukaran asing.

Kawalan modal diperlukan untuk sebarang kadar pertukaran tetap; jika tidak negara akan bankrap seperti Sri Lanka berikutan kekurangan rizab mata wang asing untuk membayar import.

Selepas mata wang ditambat, kadar faedah akan menjadi satu-satunya instrumen untuk negara perlu menyesuaikan dengan pengurusan mata wang asing.

Hong Kong telah mempunyai sistem mata wang tetap selama bertahun-tahun, dan ia menghadapi banyak masalah.

Selain itu, di Malaysia, pelarasan kadar faedah untuk mengawal pertukaran asing akan bertentangan dengan keupayaan bank pusat untuk melaraskan kadar faedah untuk mengawal kos pembiayaan dan deposit.

Mana-mana ekonomi terbuka mungkin tidak boleh mempunyai mata wang tetap melainkan ia didorong oleh kuasa pasaran, berikutan spekulator akan membuat taruhan terhadap tambatan.

Menambat mata wang sentiasa dikaitkan dengan negara yang menghadapi krisis kewangan apabila mereka tidak dapat memenuhi obligasi kewangan mereka.

Oleh itu, negara akan memilih untuk melanggar obligasi mereka dengan membenarkan hanya pembayaran pertukaran tertentu dilakukan, mewujudkan kadar pertukaran rasmi rekaan dan pasaran mata wang asing alternatif di luar negara.

Langkah itu juga boleh menggalakkan penyorokan dan penyeludupan yang boleh menjejaskan kematangan kewangan dan reputasi ekonomi.

Malaysia masih menarik pelaburan langsung asing dengan perniagaan yang meningkat selepas sekatan pergerakan ditarik balik akibat pandemik Covid-19 yang melanda.

Berdasarkan senario sedemikian apabila mata wang tempatan terjejas oleh faktor luaran, bank pusat dan kerajaan adalah wajar untuk tidak menambat ringgit.

11 Mei lalu, bekas Perdana Menteri Tun Dr Mahathir Mohamad mencadangkan agar pendekatan sama diperkenalkanya semasa krisis kewangan Asia sekitar 1998 lalu digunakan semula, susulan kejatuhan mata wang negara yang semakin teruk kebelakangan ini.

Bekas Perdana Menteri itu berkata kerajaan perlu menetapkan sekali lagi nilai ringgit RM3.80 kepada 1 dolar Amerika (USD), langkah sama yang diperkenalkan dan berjaya mengelakkan negara terjebak dalam krisis kewangan yang lebih parah ketika itu.

“Apabila kita tetapkan nilai ringgit pada RM3.80 satu dollar AS dan kita jamin bekalan dolar AS kepada sesiapa yang sanggup membayar RM3.80 untuk satu dollar AS, maka nilai ringgit tidak lagi akan turun naik.

“Peniaga mata wang pun tidak dapat turunkan nilai ringgit dengan menjual ringgit dengan banyaknya untuk jatuhkan nilainya,” katanya.


Bentang kertas putih skandal kapal tempur tak siap, duit rakyat lesap

Kerajaan perlu membentangkan kertas putih berhubung skandal projek kapal tempur pesisir pantai (LCS) Tentera Laut Diraja Malaysia, selain melakukan siasatan menyeluruh dan terperinci.

Ketua Parti Pribumi Bersatu Malaysia (Bersatu) Bahagian Maran, Datuk Jasri Jamaludin berkata usul tergempar perlu dibentang dan dibahaskan di Dewan Rakyat kerana skandal ini melibatkan penipuan berbilion ringgit wang rakyat.

“Bukan sahaja penyelewengan berlaku tetapi skandal ini juga memberi gambaran yang tidak baik kepada Sultan Perak yang melancarkan kapal separa siap pada 2017 lalu.

“Kita juga tidak jelas dengan jalan penyelesaian kepada skandal ini. Kenyataan terbaru Menteri Kanan Pertahanan Datuk Seri Hishammuddin Hussein kapal akan diserahkan dalam masa satu hingga dua tahun bercanggah kerana kapal berlainan yang disebut.

“Saya berpandangan usul tergempar di Dewan Rakyat harus dibentangkan termasuk kertas putih berkaitan penyelewengan ini.

“Rakyat berhak tahu perkara sebenar terutama melibatkan wang rakyat dan kedaulatan negara,” katanya dalam kenyataan di Kuantan, hari ini.

Sebelum ini, Jawatankuasa Kira-Kira Wang Negara (PAC) mendedahkan laporan setebal 247 muka surat berhubung LCS dan antaranya terma-terma kontrak adalah lemah dan tidak memihak kepada kerajaan apabila pembayaran projek LCS berdasarkan kemajuan aktiviti atau pembekalan item dan bukan berdasarkan kemajuan sebenar.

Menurut laporan itu, pandangan TLDM selaku pengguna akhir tidak diendahkan oleh Kementerian Pertahanan dan Boustead Naval Shipyard Sdn Bhd (BNS) dalam pelaksanaan projek LCS.

Untuk rekod, perolehan LCS itu telah diluluskan oleh Putrajaya pada awal 2011 ketika pemerintahan Barisan Nasional dan UMNO. Pada akhir 2011, kontrak RM9 bilion telah diberikan kepada BNS.

Kontrak itu berkuat kuasa pada 3 Oktober 2013, selama 10 tahun dan akan tamat pada 2 Oktober tahun depan.

Lima daripada enam kapal itu sepatutnya diserahkan bulan ini, kata PAC pada Khamis, 4 Ogos lalu. LCS adalah kapal yang lebih kecil yang umumnya direka untuk operasi berhampiran pantai.

Tetapi, tiada satu pun daripada enam kapal yang ditempah TLDM telah dihantar oleh kontraktor tempatan BNS, sedangkan kerajaan BN dan UMNO telah membayar lebih RM6 bilion.

Pada asalnya, reka bentuk kapal jenis Sigma pilihan TLDM telah dipersetujui oleh Menteri Pertahanan. Keputusan tersebut telah berubah kepada reka bentuk kapal jenis Gowind pada 11 Julai 2011 atas cadangan BNS yang dibawa kepada Menteri Pertahanan ketika itu Datuk Seri Ahmad Zahid Hamidi pada 8 Julai 2011.

Laporan itu juga memetik kenyataan Panglima TLDM ketika itu, Laksamana Tan Sri Dr Abdul Aziz Jaafar, yang berkata keputusan tersebut adalah sesuatu yang tidak kena.

Mengulas lanjut, Jasri berkata setelah membaca rumusan PAC, beliau percaya rakyat tidak dapat menerima skandal perolehan yang merosakan perancangan TLDM serta rancangan menjaga kedaulatan negara juga terancam.

“Ketirisan yang berlaku sudah tentu memberi gambaran buruk kepada negara terutama setelah skandal kewangan terburuk di dunia 1MDB yang merosakan imej negara.

“Jumlah RM6.083 bilion bukan sikit dan sehingga kini satu pun kapal masih tidak diserahkan kepada pihak TLDM. Kemanakah wang berbilion ini hilang? Bagaimanapun perolehan ini perlu diteruskan kerana ia kritikal demi memelihara kedaulatan dan keselamatan negara,” katanya.


Jatuh bagai domino, mayat segenap penjuru: Saksi Pesta Halloween

Selama berjam-jam, mereka menarik keluar tubuh demi tubuh dari timbunan mangsa yang memenuhi lorong sempit Itaewon, Seoul, pusat tragedi rempuhan paling teruk di Korea Selatan, malam tadi (29 Oktober 2022).

Tiga askar Amerika yang tidak bertugas yang ditempatkan di Korea Selatan memberitahu bagaimana mereka mendapati diri terperangkap dalam lonjakan orang ramai yang mengorbankan 151 orang dan mencederakan ratusan lagi, menggambarkan adegan huru-hara, penderitaan dan kematian, ketika mereka bergelut untuk membantu.

Dianggarkan 100,000 orang menghadiri acara di lorong sempit, yang dikatakan penduduk tempatan sebagai “belum pernah berlaku sebelum ini”, tetapi pasukan polis yang terlalu sibuk, juga menangani protes di seluruh bandar, hanya merancang untuk menempatkan kira-kira 200 anggota.

Tiga askar AS memberitahu bahawa mereka adalah sebahagian daripada orang ramai yang turun ke lorong sempit dan curam yang menjadi perangkap maut, tetapi mereka dapat melarikan diri ke kawasan tepi.

Tetapi sejurus selepas mereka berjaya melompat keluar daripada orang ramai “ia mula berlaku – semua orang jatuh di atas satu sama lain seperti domino,” kata Jarmil Taylor, 40.

Orang ramai yang berada di bahagian atas lorong cuba turun secara paksa, walaupun jalan itu sudah penuh -dan kemudian ramai yang mula rebah.

“Bertimpa-timpa… orang di atas orang… berlapis. Mereka tidak mempunyai cukup orang di sana untuk membantu mereka sekaligus,” Taylor, yang kelihatan terpinga-pinga dan letih, memberitahu.

“Orang ramai di dalam longgokan panik memburukkan keadaan. Terdapat bunyi di mana-mana yang menjadikannya mustahil – jeritan orang hanya menenggelamkan semua bunyi itu,” tambahnya.

Dia dan rakan-rakannya cuba mengeluarkan mangsa daripada rempuhan dan membawa mereka ke tempat selamat supaya anggota kecemasan boleh menyelamatkan mereka, katanya.

“Kami membawa mereka ke kelab berhampiran yang dibuka selepas itu. Lantai kelab dipenuhi dengan orang yang berbaring.”

Washington menempatkan kira-kira 27,000 tentera AS di Korea Selatan untuk membantu melindunginya daripada senjata nuklear Korea Utara, dan Taylor serta rakan-rakannya berpangkalan di Kem Casey di Gyeonggi.

Pada cuti minggu mereka memutuskan untuk pergi ke perayaan di Itaewon, tetapi berkata bahawa apabila mereka mendapati diri berada dalam orang ramai, mereka menyedari ada sesuatu yang tidak kena.

“Kami juga semakin gementar, kami berada di tengah-tengahnya dan itulah sebabnya kami tersisih, dan ketika itulah ia berlaku,” kata Dane Beathard, 32.

Orang ramai dihimpit dengan sendad ke lorong sehingga pekerja kecemasan tidak dapat mengeluarkan mereka, katanya.

“Kami membantu menarik orang keluar sepanjang malam,” kata Beathard.

“Semua orang yang teruk berada di hadapan, di mana mereka rebah menjadi timbunan,” katanya, sambil menambah bahawa pada titik paling teruk ia adalah “lapisan lima belas kaki manusia”.

Pihak berkuasa berkata majoriti mangsa adalah wanita muda dalam lingkungan 20-an.

“Terdapat ramai wanita yang terbunuh,” kata Jerome Augusta, 34.

“Mereka panik, yang menjadikannya lebih huru-hara,” katanya menjelaskan pada skala yang besar peserta di belakang tidak tahu apa yang berlaku di hadapan, tetapi terus menghimpit.

“Kami menjerit kepada mereka untuk berhenti, tetapi sudah terlambat,” kata Augusta. – Agensi


VTL Malaysia-Singapura dibuka semula, kuota tiket dikurangkan

Kerajaan menarik balik penggantungan sementara inisiatif Laluan Perjalanan Lengkap Vaksin (VTL) antara Malaysia dan Singapura pada 23 Disember lalu, berkuat kuasa hari ini.

Sehubungan itu, tiket bas dan penerbangan bagi VTL dijual semula hari ini, namun kuotanya dikurangkan 50 peratus daripada kapasiti sedia ada, kata Menteri Kesihatan Khairy Jamaluddin dalam kenyataan hari ini.

Bagaimanapun, katanya penumpang yang telah membeli tiket bagi tarikh perjalanan selepas 20 Januari 2022 sebelum pengumuman penggantungan jualan tiket dibuat, masih dibenarkan meneruskan perjalanan menggunakan inisiatif VTL mengikut kuota ditetapkan sebelum ini.

Keputusan membuka semula inisiatif VTL darat dan udara itu dibuat hasil penilaian risiko yang dilaksanakan berdasarkan situasi semasa Covid-19 di kedua-dua negara.

Pada 23 Disember lalu, Malaysia dan Singapura menggantung sementara penjualan tiket VTL udara dan darat hingga semalam susulan ancaman varian Omicron Covid-19.

Mengulas lanjut Khairy menegaskan garis masa mengenai peningkatan kuota jualan tiket VTL laluan darat dan udara bergantung kepada penilaian risiko dari semasa ke semasa secara berterusan oleh Kementerian Kesihatan (KKM) berdasarkan situasi Covid-19 di kedua-dua negara.

Beliau turut mengingatkan pengembara yang menggunakan platform VTL supaya melakukan ujian pantas antigen (RTK-Ag) kendiri pada hari kedua, keempat, dan keenam selepas ketibaan atau RTK-Ag profesional pada hari ketiga dan kelima selepas ketibaan.

Langkah itu selaras dengan pengumuman KKM sebelum ini berhubung tindakan pengukuhan kepada langkah-langkah pencegahan Covid-19 dan kawalan sedia ada bagi pengembara dari luar negara termasuk yang tiba di pintu masuk antarabangsa Malaysia melalui inisiatif VTL, katanya lagi.

“KKM menyarankan semua pengembara supaya bertanggungjawab dan sentiasa mematuhi arahan serta prosedur operasi standard (SOP) yang ditetapkan.

“Lakukan ujian pengesanan Covid-19 mengikut ketetapan yang digariskan bagi mengetahui status risiko diri sendiri dan seterusnya mampu mengurangkan risiko jangkitan kepada individu lain,” katanya.

Khairy berkata saranan itu bagi memastikan perjalanan rentas sempadan membabitkan VTL Malaysia-Singapura dapat terus dilaksanakan dengan selamat.


PN tak berlakon perjuang kesusahan hidup, masalah rakyat, kata Hamzah

Perikatan Nasional (PN) tidak akan ‘berlakon’ untuk membantu dan berjuang demi rakyat Malaysia yang sedang menghadapi pelbagai kesukaran hidup sekarang.

Setiausaha Agung PN, Datuk Seri Hamzah Zainudin berkata ahli Parlimen gabungan itu akan memberi perkhidmatan kepada rakyat dengan ikhlas dan mengetengahkan masalah mereka di Dewan Rakyat untuk perhatian kerajaan.

Mengulas tindakan seorang pencarum Kumpulan Wang Simpanan Pekerja (KWSP), Norazlan Ismail, yang berjalan kaki dari Johor Bahru menuju Istana Negara, Ketua Pembangkang itu berkata, PN akan terus menyuarakan pengeluaran caruman KWSP secara bersasar di Parlimen.

“Insya-Allah perjuangan murni saudara Noorazlan ini akan kami bawa ke Parlimen dan Perikatan Nasional akan terus bersuara hingga pengeluaran KWSP bersasar dibenarkan.

“Kami bukan seperti orang tu. Dulu kononnya dialah pejuang rakyat tetapi bila dah berkuasa suara hati rakyat sudah tak dipedulikan.

“Ketika dia susah, dia suruh rakyat turun ke jalanan, tetapi apabila rakyat sedang susah hingga terpaksa berjalan kaki ratusan kilometer demi menuntut pengeluaran KWSP, dia boleh berlakon berlari-lari di Parlimen,” katanya hari ini (1 April 2023) tanpa merujuk siapa yang beliau maksudkan.

Bagaimanapun, dalam satu kiriman di Facebook semalam, Hamzah turut memuat naik gambar Perdana Menteri, Datuk Seri Anwar Ibrahim yang kelihatan berlari-lari anak di Parlimen sambil membawa dokumen, selain gambar Norazlan di sebelahnya.

Mengulas lanjut, Hamzah yang juga Ahli Parlimen Larut berkata beliau telah bercakap menerusi panggilan video dengan Norazlan yang berada di Ayer Keroh, Melaka.

“Saya berusaha untuk bercakap dengan saudara Noorazlan selepas dapat tahu kaki dia melecet teruk akibat berjalan kaki terlalu jauh dan saya juga telah meminta ADUN PN Bemban, Dr Mohd Yadzil Yaakub, memberikan rawatan kepada Noorazlan.

“Dalam menahan sebak, Norazlan beritahu dia mengambil keputusan berjalan kaki dari Tol Skudai, Johor ke Istana Negara bagi memperjuangkan haknya agar dibenarkan pengeluaran simpanan KWSP demi anak-anaknya.

“Allahuakbar. Sedih dan sebak saya dengar luahan hati saudara Noorazlan. Dia benar-benar terdesak dan perlukan duit simpanan KWSP demi keluarganya.

“Bagi Norazlan pengeluaran simpanan KWSP adalah kunci untuk dia keluar dari belenggu hutang dan seterusnya memulakan kehidupan baru bersama keluarga,” katanya.

Hamzah percaya ramai lagi rakyat Malaysia seperti Norazlan yang terdesak dan amat-amat memerlukan pengeluaran simpanan KWSP masing-masing.

“Sebab itu pengeluaran KWSP bersasar menjadi agenda perjuangan Perikatan Nasional. Kami angkat denyut nadi dan suara hati rakyat yang mahukan pengeluaran simpanan KWSP ditunaikan kerajaan, tetapi sayangnya dibalas sinis PM Ke-10.

“Perjuangan rakyat jangan dipandang sebelah mata. Dengarlah rintihan rakyat yang berjalan kaki ratusan kilometer ini. Rakyat mahukan pemimpin yang boleh membela mereka, bukan pemimpin yang berlakon saban masa,” kata Hamzah.


Subsidi bersasar tidak mudah dilaksana : PM

Perdana Menteri, Datuk Seri Anwar Ibrahim akui pelaksanaan subsidi bersasar di negara ini agak kompleks dan tidak mudah.

Menurutnya, kerajaan sedang bertungkus-lumus mengusahakan dan mempertimbangkan cadangan untuk pelaksanaan tersebut.

“Kami sedang berusaha ke arah itu. Sebenarnya ada satu pasukan sedang mengusahakannya sekarang ini dan terdapat beberapa cadangan tetapi kami tidak beberapa yakin dari segi keberkesanan pelaksanaannya.

“… tidak seperti bekalan elektrik kita tahu rumah itu, kilang,… tetapi diesel suatu yang berbeza,” katanya kepada pemberita selepas mengadakan sesi Temu Mesra di Pusat Penjaja Madani di Jalan Tuanku Abdul Rahman, hari ini.

Kata Menteri Kewangan itu, pelaksanaan subsidi bersasar penting bagi memastikan hanya golongan yang selayaknya menikmati kemudahan berkenaan.

Sebelum ini kerajaan mengumumkan subsidi bersasar penggunaan elektrik bagi golongan T20 berasaskan pendapatan akan diumumkan selepas sistem Pangkalan Data Utama (PADU) dijangka siap hujung tahun ini.

Isnin lalu, Anwar sekurang-kurangnya 40 peratus daripada subsidi yang disalurkan kerajaan kepada orang miskin turut dinikmati oleh golongan kaya.


13 pelajar pukul rakan ditahan

Polis menahan seramai 13 pelajar Tingkatan Empat sebuah Sekolah Menengah Kebangsaan (SMK) di Langkawi hari ini semalam bagi membantu siasatan berhubung kes seorang pelajar lelaki dipukul beberapa pelajar lain yang tular menerusi satu rakaman video.

Ketua Polis Daerah Langkawi ACP Shariman Ashari berkata seramai 12 pelajar ditahan pada 12.30 tengah hari semalam manakala seorang lagi ditahan jam 3 petang, lapor Bernama.

“Daripada jumlah kesemua pelajar yang ditahan, lima daripada mereka merupakan rakan sekelas kepada mangsa manakala baki yang lain dari kelas berasingan.

“Rakaman percakapan sedang diambil bagi membantu siasatan,” katanya dalam satu kenyataan semalam.

Terdahulu, media melaporkan polis menerima satu laporan berkaitan kes seorang pelajar lelaki berumur 16 tahun yang dipukul beberapa pelajar lain dalam satu rakaman video berdurasi 25 saat.

Kejadian yang berlaku pada 9 pagi semalam itu dipercayai akibat perselisihan faham antara mangsa dengan pelajar lain yang mangsa kemudiannya membuat laporan polis berhubung kejadian itu pagi tadi.

Berita berkaitan: Polis terima laporan pelajar sekolah dipukul, video tular


Kewarganegaraan automatik: Kerja kerajaan PN, PH-BN hanya luluskan

Kerajaan Pakatan Harapan-Barisan Nasional (PH-BN) membuat keputusan yang mudah meluluskan kanak-kanak yang dilahirkan oleh ibu warganegara Malaysia yang berkahwin dengan warga asing mendapat kerakyatan Malaysia secara automatik.

Ini kerana kerja-kerja terdahulu, kajian, dan komunikasi dengan Istana telah dilakukan Kerajaan Perikatan Nasional (PN), kata bekas Timbalan Menteri di Jabatan Perdana Menteri (Parlimen dan Undang-Undang), Datuk Mas Ermiyati Samsudin.

Menurutnya semasa beliau memegang jawatan itu beliau telah bertemu dengan keluarga yang memohon kerakyatan dan membawa mereka berjumpa dengan bekas menteri undang-undang Datuk Seri Wan Junaidi Tuanku Jaafar yang memberikan komitmen dalam perkara itu.

“Kerja-kerja sebelum ini telah dilakukan, kajian telah dibuat, dan komunikasi dengan Istana juga telah dilakukan, kerajaan hari ini hanya perlu membuat keputusan.

“Apa maksudnya? Bukankah mudah bagi kerajaan hari ini, mereka hanya perlu membuat keputusan,” kata Mas Ermieyati yang juga Ahli Parlimen PN Masjid Tanah, ketika membahas titah ucapan Yang di-Pertuan Agong di Dewan Rakyat, hari ini (20 Februari 2023).

Beliau merujuk kepada keputusan Kabinet pada Jumaat lepas untuk mengemas kini undang-undang semasa bagi memberikan warganegara automatik kanak-kanak yang dilahirkan oleh ibu warganegara Malaysia yang berkahwin dengan warga asing .

Keputusan itu mendapat pujian daripada kumpulan advokasi tempatan Family Frontiers dan Pesuruhjaya Tinggi Pertubuhan Bangsa-Bangsa Bersatu bagi Pelarian Malaysia (UNHCR Malaysia), yang bersetuju untuk meminda Perlembagaan Persekutuan.

“Saya juga salah seorang pempetisyen yang telah menandatangani inisiatif oleh Family Frontiers, antara lebih 50,000 rakyat Malaysia yang mahukan hak sama rata untuk wanita Malaysia.

“Saya harap perkara ini akan dibincangkan dengan baik kerana sebelum ini ramai menteri yang terlibat, begitu juga Ketua Pembangkang kita (Ahli Parlimen Bersatu Larut, Datuk Seri Hamzah Zainudin), bekas menteri luar, Sembrong (Datuk Seri Hishammuddin Hussein) turut terlibat,” kata Mas Ermieyati.

Beliau juga menggesa undang-undang sedia ada dibuat lebih holistik untuk menangani perkara kewarganegaraan.

“Undang-undang Malaysia hanya membenarkan kerakyatan tunggal dan saya ingin bertanya apakah langkah kerajaan akan ambil untuk memastikan undang-undang sedia ada lengkap.

“Sebagai contoh, Ali dilahirkan di UK dan akan mendapat kerakyatan. Adakah akan ada pindaan dilakukan supaya Ali boleh membuat keputusan apabila dia berumur 18 tahun, jika tidak, saya bimbang terdapat lebih 20,000 kanak-kanak Malaysia yang mempunyai dua kewarganegaraan dan banyak masalah akan timbul,” tambahnya.

Cadangan pindaan undang-undang kewarganegaraan dalam Perlembagaan Persekutuan memerlukan sokongan daripada dua pertiga ahli Parlimen, dan perlu melalui proses pengundian di Dewan Rakyat dan Dewan Negara serta menerima perkenan diraja dan diwartakan sebelum berkuat kuasa sebagai undang-undang.

Mahkamah Rayuan, dalam keputusan majoriti pada 5 Ogos, menyaksikan dua hakim memutuskan bahawa anak ibu Malaysia yang dilahirkan di luar negara tidak boleh menjadi warganegara Malaysia secara automatik.

Wan Junaidi kemudian berkata berhubung pindaan Perlembagaan yang dikaitkan dengan kewarganegaraan, ia melangkaui kerajaan kepada Majlis Raja-Raja dan lain-lain.


Singapura tak wajibkan pelitup muka mulai 29 Ogos

Mulai Isnin depan (29 Ogos), Singapura tidak lagi mewajibkan pemakaian pelitup muka, kecuali di dalam pengangkutan awam dan fasiliti kesihatan, kata Timbalan Perdana Menteri Lawrence Wong hari ini (Rabu 24 Ogos).

Pelitup muka masih perlu dipakai dalam sistem pengangkutan seperti MRT, LRT dan bas awam, serta dalam kemudahan pengangkutan awam tertutup seperti stesen bas dan platform MRT, kata Wong, pada sidang media pasukan petugas Covid-19 dianggotai pelbagai kementerian.

Bagaimanapun, pemakaian pelitup muka dikecualikan di lapangan terbang.

Pelitup muka akan menjadi pilihan pada mod pengangkutan persendirian seperti teksi, bas sekolah dan perkhidmatan bas persendirian, kata Kementerian Kesihatan (MOH) dalam kenyataan media berasingan hari ini.

“Pemandu teksi boleh mencadangkan dan meminta penumpang memakai pelitup muka, tetapi tidak ada undang-undang mewajibkannya. Ini tidak boleh dikuatkuasakan, tidak ada asas undang-undang untuk pemandu teksi mengatakan anda perlu memakainya. Ia adalah pilihan,” kata Wong.

Kemudahan penjagaan kesihatan, rumah jagaan dan ambulans akan mematuhi keperluan pemakaian pelitup muka mer mereka. Ini termasuk rumah kebajikan dan perlindungan untuk orang tua, serta rumah orang dewasa.

Mengenai penerbangan, keperluan memakai pelitup muka akan bergantung kepada peraturan atau undang-undang di negara destinasi serta syarikat penerbangan, kata Pengarah Perkhidmatan Perubatan MOH, Kenneth Mak.

“Di mana terdapat keperluan mandatori untuk memakai… pelitup muka mesti dipakai dalam penerbangan itu sendiri.”

Tetapi penumpang tidak perlu berbuat demikian dalam penerbangan ke atau dari negara yang tidak wajib memakai pelitup muka – selagi syarikat penerbangan itu tidak mempunyai keperluan sedemikian, tambahnya.

Perdana Menteri Lee Hsien Loong pertama kali mengumumkan kelonggaran syarat pemakaian pelitup muka Singapura dalam ucapan Perhimpunan Hari Kebangsaan Ahad lalu.

Wong berkata pelitup muka tetap diperlukan di dalam pengangkutan awam dan kemudahan penjagaan kesihatan kerana ia adalah “kawasan di mana perkhidmatan penting dilakukan di ruang tertutup dan sesak, dan yang sering digunakan oleh mereka yang terdedah kepada Covid-19”.

Menjawab soalan wartawan tentang sama ada majikan boleh mewajibkan pemakaian pelitup muka di tempat kerja, Wong berkata mereka mempunyai budi bicara untuk membuat keputusan.

“Pilihan itu kekal kerana kami menarik balik keperluan mandatori untuk memakai pelitup muka. Tetapi ia adalah pilihan, majikan boleh memilih untuk membuat keputusan.

“Untuk perkara itu, dalam tetapan tertentu, pengawal selia industri mungkin juga memutuskan bahawa ia adalah keperluan keselamatan,” katanya.

Sebagai contoh, pengendali makanan masih perlu memakai pelitup dan pelindung muka yang tidak dianggap sebagai “penghalang fizikal” kerana ruang di bahagian bawah perisai pelindung boleh menyebabkan pencemaran makanan, kata Agensi Makanan Singapura.

Ini terpakai kepada semua pekerja yang menjual atau menyediakan makanan dan minuman, termasuk pusat penjaja, kedai kopi, restoran dan pasar raya, serta perniagaan bukan runcit seperti pemprosesan makanan dan rumah penyembelihan.

Pakar juga menasihatkan bahawa orang tua dan orang yang lemah imun harus terus memakai pelitup muka dalam keadaan tertutup yang sesak untuk mengurangkan risiko mereka dijangkiti sebarang jangkitan pernafasan, kata MOH.


Pengamal media di setiap negeri juga akan diberi vaksin

Pengamal media seluruh negara tidak akan dipinggirkan daripada pemberian vaksin dan Datuk Saifuddin Abdullah memberi jaminan akan memastikan lebih 4,000 warga media yang disenaraikan mendapat vaksin.

Menteri Komunikasi dan Multimedia itu menggesa supaya pengamal media mendaftarkan dalam aplikasi MySejahtera dan jika sudah mendapat janji temu mereka tidak perlu menunggu giliran vaksin yang disediakan kementerian.

“Saya berterima kasih kepada YB Khairy Jamaluddin Abu Bakar (Menteri Penyelaras Program Imunisasi Covid-19 Kebangsaan) dan Datuk Seri Dr Adham Baba (Menteri Kesihatan) yang memberikan fokus kepada warga media.

“Pada masa sama, warga media yang sudah dapat (janji temu) vaksin dalam MySejahtera, kalau dapat terus pergi. Jangan tunggu (vaksinasi) kumpulan media,” katanya dipetik Bernama.

Terdahulu, Saifuddin meninjau 98 warga media yang menjadi kumpulan pertama petugas media menerima dos pertama vaksin Covid-19 di Dewan Seri Seroja, Putrajaya.

Ditanya mengenai kenyataan Kesatuan Wartawan Kebangsaan Semenanjung Malaysia (NUJ) yang menggesa warga media yang belum menerima vaksin supaya tidak ke lapangan untuk membuat liputan, Saifuddin berkata beliau sudah menerima surat daripada NUJ dan akan menelitinya.

“Saya akan bawa perkara ini untuk dibincangkan dengan Yang Berhormat Khairy Jamaluddin dan Datuk Seri Dr Adham Baba. Saya faham keperluan itu,” katanya.

Saifuddin berkata Kementerian Komunikasi dan Multimedia (KKMM) sememangnya meminta warga media didahulukan kerana mereka merupakan petugas yang turun padang sama seperti petugas barisan hadapan lain.

“Namun saya faham Jawatankuasa Khas Jaminan Akses Bekalan Vaksin Covid-19 ada perkiraan mereka,” katanya.


129 maut pergaduhan bola sepak di Indonesia, ratusan cedera

Panik pada perlawanan bola sepak di Indonesia malam tadi, selepas polis melepaskan gas pemedih mata untuk menghentikan pergaduhan menyebabkan 129 maut, kebanyakannya terpijak hingga mati, kata polis hari ini (2 Oktober 2022).

Beberapa pergaduhan antara penyokong dua pasukan bola sepak seteru itu dilaporkan berlaku di dalam Stadium Kanjuruhan di kota Malang wilayah Jawa Timur selepas perlawanan Liga Perdana Indonesia berakhir dengan Persebaya Surabaya menewaskan Arema Malang 3-2.

Pergaduhan yang tercetus sejurus selepas permainan tamat lewat mendorong polis pencegah rusuhan melepaskan gas pemedih mata, yang menyebabkan panik dalam kalangan penyokong, kata Ketua Polis Jawa Timur Nico Afinta.

Ketua pejabat kesihatan Malang, Wiyanto Wijoyo berkata, setakat ini dilaporkan angka korban mencecah 129 orang. Pihak berkuasa masih mengenal pasti jumlah mangsa yang cedera.

Menurut laporan, kematian turut berpunca daripada tindakan pihak polis melepaskan gas pemedih mata sehingga menyebabkan situasi menjadi kelam-kabut.

Beratus-ratus orang berlari ke pintu keluar dalam usaha mengelak gas pemedih mata. Ada yang mati lemas dalam keadaan huru-hara dan yang lain dipijak, membunuh 34 orang hampir serta-merta.

Lebih 300 dikejarkan ke hospital berdekatan untuk merawat kecederaan tetapi ramai yang meninggal dunia dalam perjalanan dan semasa rawatan, kata Afinta.

Beliau berkata angka kematian berkemungkinan masih meningkat, memandangkan ramai daripada kira-kira 180 mangsa yang cedera keadaannya semakin merosot.

Liga teratas Indonesia, BRI Liga 1, telah digantung perlawanan selama seminggu selepas tragidi itu, dan siasatan telah dilancarkan, kata Persatuan Bola Sepak Indonesia (PSSI).

Sebelum ini terdapat masalah dalam perlawanan di Indonesia, dengan persaingan sengit antara kelab kadang kala membawa kepada keganasan di kalangan penyokong. – Agensi


Banjir: Lima PPS baharu dibuka di Johor, 200 mangsa dipindahkan

Lima lagi pusat pemindahan sementara (PPS) dibuka di Johor menjadikan keseluruhan enam PPS di negeri itu yang menempatkan 200 mangsa banjir kilat setakat jam 4 petang tadi.

Terdahulu, sebuah PPS dibuka di Sekolah Agama Seri Bengkal dalam daerah Batu Pahat pada 8 pagi yang menempatkan 69 mangsa daripada 22 keluarga dari Kampung Seri Bengkal.

Menurut Jawatankuasa Pengurusan Bencana Daerah (JPBD), sebuah lagi PPS dibuka di Batu Pahat iaitu di Sekolah Kebangsaan (SK) Bintang Peserai.

“Dua PPS dibuka di daerah Pontian iaitu di Pusat Kokurikulum Johor, Sungai Tempayan dan Sekolah Agama Kayu Ara Pasong.

“Bagi daerah Johor Bahru pula, dua PPS dibuka iaitu di Dewanraya Gelang Patah dan SK Nong Chik,” menurut Bernama.

Menurut JPBD, sebanyak 12 kawasan di Johor dilaporkan terjejas akibat banjir kilat berikutan hujan lebat bermula pada 6.30 pagi.

Antara kawasan terjejas ialah Kampung Seri Bengkal dan Kampung Bintang Peserai di Batu Pahat, Taman Dato Syed Mohd Idrus serta Kampung Baru dan Kampung Mohd Amin di Johor Bahru.

Di Pontian pula ialah Kampung Sungai Mulih, Pekan Nenas; Kampung Parit Sapran; Kampung Parit Haji Omar; Jln Mohsin, Kayu Ara Pasong; Kampung Parit Haji Siraj; Parit Lapis, Kayu Ara Pasong dan Kampung Parit Abdul Rahman.

Sementara itu, kira-kira 22 rumah di sekitar Kampung Seri Bangkal, Parit Yaani di Batu Pahat terjejas akibat banjir, dengan paras air naik secara mendadak dalam masa tidak sampai sejam susulan hujan lebat awal pagi tadi.

Seorang penduduk Manisah Sariman, 66, berkata kejadian berlaku pada kira-kira jam 4 pagi semasa beliau bersama dua anak serta seorang cucunya sedang tidur, apabila mereka dikejutkan oleh hujan lebat, dan air mula memasuki kediaman mereka.

“Paras air naik dengan cepat, sekejap sahaja sudah naik sehingga paras lutut di dalam rumah. Kami sekeluarga hanya mampu berdoa agar tidak ditimpa kejadian yang tidak diingini. Tiga jam kemudian, kami diarahkan pindah oleh anggota keselamatan yang bertugas,” katanya.

Beliau yang ditemui di pusat pemindahan sementara (PPS) Sekolah Agama (SA) Seri Bengkal, dekat sini, yang dibuka jam 8 pagi tadi berkata, dia hanya sempat menyelamatkan beberapa barangan serta dokumen penting sebelum keluar dari rumah.

Katanya semasa dia bersama ahli keluarganya dipindahkan ke PPS berkenaan yang menempatkan 69 mangsa daripada 22 keluarga, hujan masih lebat, dan ia mulai reda hanya pada kira-kira jam 10 pagi.

“Sebelum ini kawasan sini pernah alami banjir, namun paras air hanya di paras buku lali sahaja, itupun di kawasan halaman rumah sahaja dan tidak pernah memasuki ke dalam rumah memandangkan rumah kami berada di kawasan yang agak tinggi,” katanya.

Di Johor Bahru pula, seorang pelajar kolej swasta Muhammad Suzaihan Kassim, 25, berkata dia dan 14 lagi rakan yang tinggal di sebuah rumah banglo dua tingkat yang disediakan pihak kolej di Kampung Mohd Amin di sini, tidak menyangka air akan masuk hingga ke dalam rumah.

Pelajar Netherlands Maritime University College (NMUC) di sini berkata kira-kira pukul 8.30 pagi, beliau bersama penghuni rumah itu mula bekerja keras, mengalihkan barang-barang elektrik seperti peti ais ke tingkat atas rumah.

“Kami risau kerana barang dalam rumah ini kebanyakannya kepunyaan pihak kolej, tetapi mereka (pihak kolej) sudah dapat maklumat dan akan hantar bantuan untuk proses pembersihan serta baiki apa-apa barang keperluan yang rosak,” katanya ketika ditemui pemberita di kediamannya itu hari ini.

Menurut Muhammad Suzaihan yang juga ketua kediaman berkenaan, rumah itu menempatkan 43 pelajar, tetapi ketika kejadian hanya terdapat 15 orang memandangkan ramai yang pulang ke kampung kerana cuti semester.

“Banjir kilat ini adalah kali ketiga terjadi di rumah ini. Tahun lepas juga dah jadi dua kali namun kali ini yang paling teruk sekali,” kata Muhammad Suzaihan yang berasal dari Sabah.


Menteri agama gesa KDN ambil tindakan wanita pakai ihram lelaki

Menteri di Jabatan Perdana Menteri (Hal Ehwal Agama) Datuk Idris Ahmad menggesa Kementerian Dalam Negeri (KDN) mengambil tindakan tegas terhadap seorang wanita yang memakai ihram lelaki ketika menunaikan umrah baru-baru ini.

Menerusi catatan di Facebook malam ini, beliau berkata pihaknya telah menghubungi KDN bagi memohon supaya siasatan lanjut dilakukan setibanya individu berkenaan ke Malaysia.

“Saya mengambil berat perkara yang telah ditular dakwaan yang melaporkan seorang yang wanita yang mengerjakan umrah, namun berpakaian ihram lelaki.

“Isu ini melibatkan hukum-hakam agama. Tindakan tegas akan dikenakan,” katanya.

Idris turut memaklumkan beliau juga telah menghubungi Kementerian Pelancongan, Seni dan Budaya untuk mengambil tindakan tegas kepada agensi yang menguruskan individu terlibat sekiranya perkara berkenaan didapati benar.

Di platform Twitter hari ini, tular video berdurasi 17 saat yang memaparkan seorang wanita yang didakwa sebagai rakyat tempatan berada di Tanah Suci Makkah dengan lengkap berpakaian ihram seperti jemaah umrah lelaki dan perkara itu telah mendapat pelbagai reaksi daripada netizen.

Sementara itu Mufti Pahang Datuk Seri Dr Abdul Rahman Osman dilaporkan berkata tindakan sewajarnya perlu dikenakan ke atas individu terbabit bagi mengelak lebih banyak kes seumpamanya berlaku.

Sejak semalam, tular di Twitter beberapa hantaran mengenai wanita berkenaan susulan videonya berada di Tanah Suci Makkah dengan lengkap berpakaian ihram seperti jemaah lelaki.

Dalam satu hantaran video menunjukkan wanita terbabit menuju ke Raudhah dan pada masa sama seorang pengguna Twitter mengesahkan individu berkenaan adalah wanita dan bekas pekerjanya.

Pada Februari 2020, ahli perniagaan, Muhammad Sajad Kamaruzzaman atau Sajat menimbulkan kontroversi kerana mengenakan pakaian jemaah wanita ketika mengerjakan umrah.

Sebelum ini, bekas menteri agama Datuk Seri Dr Zulkifli Mohamad al-Bakri, ketika merujuk isu Sajad itu menjelaskan sekalipun mematuhi rukun, lelaki itu perlu membayar dam kerana melanggar wajib umrah.

Katanya, perkara itu bertepatan dengan Resolusi Muzakarah Haji Peringkat Kebangsaan Kali Ke-28 Musim Haji 1433H dalam kertas kerja bertajuk Khunsa Dan Mukhannas Dalam Permasalahan Ibadat Haji.

“Muzakarah menyimpulkan bahawa bagi mukhannas semula jadi atau yang disengajakan, telah melakukan pembedahan tukar jantina atau tidak dan kes menukar jantina dengan melakukan pembedahan bukan disebabkan keharusan syarak, maka hukum individu itu termasuk ibadat haji dan umrah hendaklah mengikut hukum asal kejadian dirinya.

“Dalam konteks isu ini, Sajad wajib secara syarak sebagaimana termaktub dalam al-Quran dan hadis, untuk beribadah serta berpakaian seperti lelaki,” katanya.


Selamatkan negara daripada pengkhianat, penipu: Hadi Awang

Presiden PAS Tan Sri Abdul Hadi Awang mengajak rakyat Malaysia menyelamatkan negara daripada pengkhianat dan penipu, serta golongan yang terlibat dengan rasuah.

Menurutnya banyak laporan yang menyenaraikan mereka yang telah dihukum menerima rasuah, termasuk mereka yang masih dibicarakan di mahkamah.

“Ada juga kalangan mereka yang nasibnya menjadi kambing hitam yang disembelih menjadi korban atau yang menjadi proksi kepada penyangak yang sebenarnya bersembunyi melakukan rasuah yang lebih besar jumlahnya sehingga berlipat kali ganda.

“Dalam kalangan yang memberi rasuah itu pula tidak kelihatan, mungkin senarainya lebih panjang dan jumlahnya lebih ramai. Malah, ada yang terlibat dengan projek yang dinamakan ‘Ali Baba’ bersama penyamun hasil negara yang dicuri atau dibocorkan.

“Pada masa sama, mereka juga pelaksana projek yang gagal atau runtuh setelah selesai dibina. Termasuklah bertindak membocorkan peruntukan sehingga tidak sampai ke sasarannya, khususnya kepada rakyat yang menderita kemiskinan yang tidak dapat diselesaikan dan sentiasa bertambah jumlahnya,” katanya dalam kenyataan hari ini tanpa merujuk kepada mana-mana pihak.

Ahli Parlimen Marang itu turut mengingatkan mengenai kalangan pembiaya politik wang yang mengangkat sesiapa sahaja yang tidak layak menjadi pemimpin kerana jahil dan fasik.

“Selain itu, ada dalam kalangan yang membiayai politik wang bagi mengangkat sesiapa yang tidak layak menjadi pemimpin kerana jahil atau fasiq. Oleh yang demikian, disebabkan pemimpin sedemikian rupa boleh dipergunakan selepasnya, amalan khianat yang paling bahaya kerana menjadi sumber segala penyelewengan dan kezaliman,” katanya lagi.

Timbalan Pengerusi Perikatan Nasional (PN) itu juga mengingatkan bahawa sifat integriti hanya terdapat pada kalangan mereka yang beriman dan budiman, bukan sekadar mempunyai ilmu sahaja.

Oleh itu, Abdul Hadi berkata sepatutnya semua golongan yang terlibat dengan rasuah mestilah dihapuskan.

“Saya pernah membuat satu perbandingan melawan rasuah dengan usaha mencegah penyakit denggi. Hal ini disebabkan mencegah denggi bukan sekadar merawat pesakit dan membunuh nyamuknya, tetapi hendaklah juga bertindak terhadap takungan air yang membiakkan nyamuk. Pada masa yang sama, bertindak terhadap manusia yang tidak menjaga kebersihan.

“Begitulah juga dengan usaha menangani penyakit rasuah, ia wajib dilakukan secara holistik supaya tidak menjadi wabak apabila diambil tindakan yang tidak menyeluruh sehingga ke akar umbinya. Khususnya, terhadap mereka yang menjadi punca rasuah kerana mengejar harta secara haram;

“Sehinggakan, dalam kalangan mereka itulah yang menguasai ekonomi negara lalu menggunakannya bagi merosakkan politik, urusan pentadbiran dan kehakiman. Malah, mereka juga golongan yang paling besar merosakkan politik dan ekonomi negara, majoritinya daripada kalangan bukan Islam dan bukan bumiputera,” katanya.


Tiada nama taikun Melayu dalam senarai individu terkaya Forbes di Malaysia

Senarai Forbes 2022 50 individu terkaya yang terbaharu dikeluarkan menyaksikan tiada seorang taikun Melayu termasuk dalam kumpulan tersebut.

Kekayaan terkumpul 50 individu terkaya Malaysia meningkat kepada AS$81.6 bilion, daripada AS$80.5 bilion tahun lepas, menurut laporan Forbes 2022.

Senarai yang dikeluarkan oleh majalah Forbes 2023 itu juga mendapati, ekonomi Malaysia dijangka tumbuh pada kadar yang lebih sederhana tahun ini, setelah meningkat 8.7 peratus pada tahun 2022 berikutan pemulihan perbelanjaan pengguna dalam negara.

Senarai lengkap boleh didapati di www.forbes.com/malaysia dan juga dalam edisi bulan Jun Forbes Asia.

Pengasas kumpulan Kuok, Tan Sri Robert Kuok yang akan berusia 100 tahun pada Oktober ini masih menduduki tempat pertama orang terkaya di Malaysia, kedudukan yang dipegangnya selama lebih suku abad dengan jumlah kekayaan AS$11.8 bilion.

Di tangga kedua, Pengerusi Syarikat Hong Leong (Malaysia), Tan Sri Quek Leng Chan meraih keuntungan tinggi dalam dolar dan menduduki tempat kedua individu terkaya Malaysia dengan kekayaan terkumpul sebanyak AS$10.2 bilion.

Secara keseluruhan, 19 kekayaan meningkat dan hampir separuh turun.

Walaupun berada dalam kategori kedua, tokoh logam, Koon Poh Keong dan adik-beradiknya kekal di tempat ketiga.

Gabungan kekayaan mereka sebanyak AS$5.8 bilion dilaporkan turun hampir 7 peratus daripada tahun lalu, sejajar dengan kejatuhan saham syarikat mereka Press Metal Aluminium Holdings Bhd.

Mengambil tempat keempat ialah Ananda Krishnan dari Maxis, yang nilai bersihnya meningkat AS$400 juta kepada AS$5.4 bilion.

Forbes berkata, antara yang mendapat untung besar dalam senarai tahun ini ialah duo bapa dan anak Yaw Teck Seng dan Chee Ming, yang mengawal syarikat kayu balak, Samling.

Kekayaan mereka meningkat lebih daripada dua kali ganda kepada AS$1.25 bilion, berdasarkan maklumat baharu tentang aset persendirian mereka.

Bekas guru matematik Chia Song Kun di kedudukan nombor 10 dengan kekayaan AS$1.8 bilion apabila syarikat makanan laut keluarganya QL Resources Bhd,mencatatkan peningkatan hampir 20 peratus dalam saham syarikat.

Forbes berkata, lima muka baharu dalam senarai tahun ini iaitu usahawan hartanah Chiau Beng Teik (No. 29, AS$665 juta), pengasas Kumpulan Chin Hin dan Yu Kuan Chon yang juga merupakan seorang doktor perubatan yang menguruskan YNH Property (No. 39, AS$430 juta),.

Kekayaan ahli bank veteran mendiang Tan Sri Teh Hong Piow yang merupakan pengasas Public Bank Bhd, yang meninggal dunia pada Disember tahun lalu, kini disenaraikan di bawah anak-anaknya, adik-beradik Teh (No. 5, AS$5.2 bilion). – Awani

Ini senarai antara 10 individu terkaya Malaysia:

1) Robert Kuok; AS$11.8 billion;

2) Tan Sri Quek Leng Chan; AS$10.2 billion;

3) Koon Poh Keong & siblings; AS$5.8 billion;

4) Ananda Krishnan; AS$5.4 billion;

5) Teh siblings; AS$5.2 billion;

6) Lee Yeow Chor & Yeow Seng; AS$4.6 billion;

7) Dr Chen Lip Keong; AS$2.8 billion;

8) Tan Sri Lim Kok Thay; AS$2.3 billion;

9) Tan Yu Yeh & Yu Wei; AS$1.9 billion;

10) Chia Song Kun; AS$1.8 billion.


Walaupun sudah dipenjara, Najib masih berdepan empat lagi perbicaraan

Walaupun sudah dipenjarakan bermula hari ini, Datuk Seri Najib Razak masih perlu turun naik ke mahkamah bagi menghadapi empat lagi kes yang sedang berjalan perbicaraan ketika ini.

Hari ini, Mahkamah Persekutuan mengekalkan sabitan bersalah terhadap Najib dalam kes penyelewengan dana SRC International Sdn Bhd, tetapi keputusan mahkamah hari ini hanya satu kes daripada lima kes jenayah yang sedang dihadapinya.

1) Kes seleweng dana RM2.3 bilion 1Malaysia Development Berhad (1MDB)

Perbicaraan kes ini sedang berlangsung melibatkan Najib atas pertuduhan mendapatkan suapan berjumlah RM2.3 bilion daripada dana 1MDB dan 21 pertuduhan pengubahan wang haram membabitkan jumlah sama.

2) Kes pinda laporan akhir audit 1MDB, Najib dan Arul Kanda

Najib dituduh di Mahkamah Tinggi Kuala Lumpur menggunakan kedudukannya untuk mengarahkan pindaan dibuat terhadap laporan akhir audit 1MDB sebelum dibentangkan di hadapan Jawatankuasa Kira-kira Wang Negara (PAC) bagi mengelak sebarang tindakan diambil terhadap beliau.

Bekas Ketua Pegawai Eksekutif 1MDB Arul Kanda Kandasamy pula didakwa bersubahat dengan Najib dalam membuat pindaan itu bagi melindungi Najib daripada tindakan tata tertib, sivil atau jenayah berkaitan 1MDB.

3) Kes pecah amanah RM6.6 bilion Najib dan Tan Sri Mohd Irwan Serigar Abdullah

Najib dan bekas Ketua Setiausaha Perbendaharaan, Irwan Serigar atas enam pertuduhan pecah amanah ke atas harta kerajaan Malaysia berjumlah RM6.6 bilion berkaitan bayaran kepada International Petroleum Investment Company (IPIC).

Kedua-dua didakwa mengikut Seksyen 409 Kanun Keseksaan yang dibaca bersama Seksyen 34 kanun sama, yang memperuntukkan hukuman penjara maksimum 20 tahun dan sebatan serta boleh dikenakan denda, jika sabit kesalahan.

4) Pengubahan wang haram RM27 juta SRC International

Selain perbicaraan penyelewengan dana RM42 juta dana SRC International, Najib juga berdepan satu lagi pendakwaan melibatkan pengubahan wang haram RM27 juta daripada syarikat sama.

Najib mengaku tidak bersalah terhadap tiga pertuduhan pengubahan wang haram yang mana beliau didakwa menerima wang berjumlah RM27 juta hasil kegiatan haram menerusi tiga akaun bank AmPrivate Banking miliknya.

Najib didakwa melakukan kesalahan terbabit di AmIslamic Bank Berhad, Bangunan Ambank Group, No. 55, Jalan Raja Chulan, pada 8 Julai 2014, menurut Seksyen 4(1)(a) Akta Pencegahan Pengubahan Wang Haram dan Pencegahan Pembiayaan Keganasan 2001 yang memperuntukkan hukuman denda maksimum RM5 juta atau penjara tidak melebihi lima tahun atau kedua-duanya, jika sabit kesalahan.

Untuk rekod, bekas Perdana Menteri sedang menghadapi sekurang-kurangnya 30 pertuduhan jenayah dan sedang dalam peringkat perbicaraan di mahkamah.


Bangsa Johor penyelamat maruah negara daripada malapetaka dibawa BN, UMNO

Presiden UMNO Datuk Seri Ahmad Zahid Hamidi berdepan 87 pertuduhan di mahkamah, termasuk jenayah rasuah, manakala bekas Perdana Menteri Datuk Seri Najib Razak telah dihukum penjara 12 tahun dan denda selain berdepan banyak lagi tuduhan melibatkan 1MDB. Semua kes itu dilakukan ketika Barisan Nasional dan UMNO menjadi kerajaan sebelum 2018 lalu.

Sejak awal kempen Pilihan Raya Negeri (PRN) Johor dilaksanakan, isu berkaitan kes 1Malaysia Development Berhad (1MDB) serta salah laku dan rasuah dilakukan dua pemimpin utama Barisan Nasional (BN) dan UMNO, sering diputarkan.

Perikatan Nasional (PN) khusus sering mengingatkan pengundi bangsa Johor berhubung kes yang melibatkan Datuk Seri Najib Razak dan Presiden UMNO Datuk Seri Ahmad Zahid Hamidi.

Apa kaitan kes kedua-dua pemimpin itu dengan PRN Johor? Mereka bukan Ahli Dewan Undangan Negeri (ADUN) Johor atau Ahli Parlimen(MP) di Johor?

Benar! Kedua-duanya bukan ADUN atau MP di Johor, tetapi mereka adalah dua pemimpin kanan Barisan Nasional (BN) serta UMNO di peringkat pusat, yang memberi kata putus ke atas kepimpinan BN/UMNO negeri Johor dan negeri-negeri lain.

Untuk rekod Dewan Undangan Negeri (DUN) Johor, walaupun kerajaan negeri memiliki 29 daripada 56 kerusi yang dibentuk dengan sokongan PN (Bersatu, PAS dan Gerakan) dan BN (UMNO, MCA dan MIC), tidak berdepan sebarang isu, malah pembangkang juga menyatakan sokongan.

Namun, disebabkan keghairahan terhadap kuasa, apa lagi setelah menang besar ketika PRN Melaka, membuatkan pemimpin UMNO di pusat memberi arahan supaya UMNO negeri Johor membubarkan DUN.

Peranan dimainkan Zahid dan Najib atau dikenali sebagai Kluster Mahkamah dalam membubarkan DUN sudah diketahui umum kerana PRN Johor akan menjadi cerminan terhadap keupayaan BN untuk melaksanakan agenda pembubaran Parlimen.

Sudah pasti sekiranya BN/UMNO menang besar di Johor, Pilihan Raya Umum Ke-15 (PRU-15) boleh diadakan tahun ini juga sebelum penggal Parlimen yang ada sekarang tamat 2023. Dalam erti kata lain, PRU-15 mesti diadakan sebelum semua keputusan mahkamah ke atas kedua-dua – Zahid dan Najib – diputuskan.

Walaupun, Najib telah didapati bersalah dan dihukum penjara serta denda oleh Mahkamah Tinggi dan Mahkamah Rayuan, bekas Presiden UMNO itu telah mengemukakan rayuan di Mahkamah Persekutuan.

Yang pertama perlu diingatkan ialah kes rasuah, salah guna kuasa dan penyelewengan yang dibawa ke mahkamah membabitkan kedua-duanya, dilakukan ketika mereka menjadi Perdana Menteri dan Timbalan Perdana Menteri dan pada masa sama menjadi Menteri Kewangan dan Menteri Dalam Negeri.

Semua kes itu dilakukan ketika mereka memimpin kerajaan sebelum 2018 – kerajaan BARISAN NASIONAL – yang menyebabkan Malaysia menempa nama buruk pada peringkat global. Kes 1MDB menjadi skandal kewangan terbesar dalam sejarah dunia dan sehingga sekarang masih dibicarakan di Amerika Syarikat.

Percaturan dimainkan Kluster Mahkamah amat mudah. Menang di Johor boleh adakan PRU-15. Dan jika menang PRU-15, Pengerusi BN akan menjadi Perdana Menteri (PM).

Perhatikan bagaimana ketika Najib menjadi PM sebelum PRU-14 lalu. Kes penyelewengan dana 1MDB telah mula didedahkan kepada umum. Bagi menutupnya, beberapa tindakan diambil termasuk menukar Peguam Negara dan agensi penguat kuasa, termasuk Suruhanjaya Pencegahan Rasuah Malaysia (SPRM), dengan individu yang mengikut arahan mereka.

Kes tertutup, namun, rakyat membuat keputusan berbeza pada PRU-14, dan kini terdedah penyalahgunaan kuasa, rasuah, penyelewengan dan pengubahan wang haram dilakukan mereka ketika Kerajaan BN memerintah.

Tidak mustahil jika BN/UMNO menang PRU-15 langkah sama tidak akan mereka ambil. Kuasa ada pada mereka untuk menyusun semula barisan Pejabat Peguam Negara, mahkamah dan agensi penguat kuasa, yang akan menurut apa sahaja arahan mereka.

Sebab itu PRN Johor mempunyai kaitan besar dengan kes Kluster Mahkamah. Ini kerana PRN Johor akan menjadi batu loncatan kepada BN/UMNO untuk membebaskan pemimpin mereka daripada semua tuduhan di mahkamah.

Rosak lah lagi negara jika Zahid dan Najib dibenar kembali berkuasa di Malaysia. Sebab itu, hukuman pertama ke atas kedua-duanya mesti dilakukan oleh bangsa Johor yang bermaruah dan kuat dengan pegangan agama Islam, menerusi PRN Johor.

Sebab itu Bangsa Johor pada 12 Mac ini bertanggungjawab untuk menyekat kerosakan yang lebih besar yang bakal melanda negara sekiranya dibiarkan BN/UMNO memerintah.

Bangsa Johor mesti menolak habis-habisan BN/UMNO, sebaliknya memberi sokongan kepada parti lain, khususnya Perikatan Nasional, yang dilihat lebih berwibawa, berintegriti, cekap dan prihatin rakyat.

Perikatan Nasional di bawah kepemimpinan Tan Sri Muhyiddin Yassin dan Tan Sri Abdul Hadi Awang menunjukkan bukti keprihatinan kerajaan apabila menghapuskan hutang peneroka Felda di seluruh negara sebanyak RM8.3 bilion.

Yang paling utama ialah calon-calon Perikatan Nasional telah mengangkat sumpah bersaksikan Allah untuk menolak rasuah, sedangkan calon parti lain takut untuk berbuat demikian, apalagi calon UMNO tidak sanggup mengangkat sumpah menolak rasuah depan pemimpin mereka yang sedang berdepan tuduhan rasuah.

Maknanya, BN/UMNO tidak menjadikan rasuah sebagai agenda yang mesti dihapuskan. Maknanya, jika mereka menang, maka rasuah akan berlaku, termasuk rasuah dalam membebaskan Kluster Mahkamah.

Ayuh Bangsa Johor! Anda punya maruah.

Jangan biar negeri-negeri lain menghina anda sebagai bangsa penyokong perasuah. Anda boleh buktikan kepada negeri lain bahawa anda adalah hakim yang menghukum perasuah dan mereka yang menyalahgunakan kuasa.

Anda boleh menjadi penyelamat kepada Malaysia daripada malapetaka lebih besar yang dibawa oleh BN/UMNO.

Tok Akhi
Pemerhati politik kampung

Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.